Pertempuran Gaugamela: Detik-Detik Kejatuhan Empayar Parsi

Alexander The Great, satu nama yang sangat diingati dalam persada sejarah dunia. Seorang anak muda yang menggegar dunia apabila membina sebuah empayar yang meliputi 1/3 dunia yang dikenali ketika itu. Bukan calang-calang anak muda yang bernama Alexander ini. Dinobatkan antara jeneral-jeneral perang yang tidak pernah kalah langsung dalam peperangan, sebaris namanya dengan jeneral perang dalam sejarah seperti Khalid Al-Walid dan juga Genghis Khan.

Berpuluh-puluh pertempuran pernah dijejak oleh Alexander dan salah satu yang paling dikenang oleh umat manusia sehingga hari ini adalah PERTEMPURAN GAUGAMELA, di mana Darius III, raja Empayar Parsi daripada Dinasti Achaemenid kalah teruk meski membawa askar yang jumlahnya berganda-ganda daripada yang dimiliki oleh Alexander The Great sendiri.

Baik, cukup saya berbasa basi di bahagian pengenalan. Kita terus bersama mengembara dan menyelami salah satu daripada pertempuran teragung dalam sejarah dunia. Pertempuran yang tidak keterlaluan mengangkat Alexander The Great sebagai seorang jeneral agung pada usia yang muda.

Pertama, saya mencadangkan untuk kita menyelami dahulu beberapa analisis yang dibuat ke atas pasukan yang dipimpin oleh Alexander dan Darius sebelum kita bercerita terus tentang perjalanan pertempuran ini berserta dengan taktikal hebat yang digunakan oleh Alexander bagi membantai Raja Darius III. Saya buat dalam bentuk ringkas di bawah untuk kesenangan pembacaan.

1. Macedonia dan Hellenic League (Gabungan Negara Kota Yunani)

1.0 Alexander The Great

Seorang pemimpin yang memanjat tangga kemasyuran dalam usia yang sangat muda. Ketika Pertempuran Gaugamela ini bermula, usianya baru sahaja mencecah 25 tahun, dan ketika itu empayarnya sudah merangkumi Syiria dan juga Mesir. Maka pastinya darah mudanya yang menggelegak itu membuatkan dia terlalu terlebih yakin di sebalik minda geniusnya.

1.1 Tentera Macedonia

Askar: 40, 000
Askar Berkuda: 7000 orang

1.2 Unit Yang Menjadi Tulang Belakang

Askar Berkuda Tessalian: Dianggap sebagai unit berkuda terbaik di seluruh Greek. Menggunakan lembing dan tombak sebagai senjata. Kekuatan unit ini adalah sangat pantas dalam penggerakan di medan perang.

1.3 Senjata Utama

Sarissa: Sejenis tombak setinggi 6 meter dengan mata yang sangat tajam. Sangat berkesan dalam menangani senjata-senjata pendek yang memerlukan penggunanya menghampiri mereka. Tetapi sangat tidak berguna sekiranya dalam situasi satu lawan satu dan diluar formasi Phalanx, di mana memerlukan penggunanya berada dalam jarak yang rapat dan membentuk dinding tersendiri.

2. Dinasti Achaemenid

2.1 Darius III

Kelebihan Darius III dalam pertempuran ini hanyalah jumlah askarnya yang jauh lebih banyak daripada Alexander. Berbanding dengan Alexander yang seorang genius militari perang, Darius III tidak mempunnyai pengalaman di medan perang. Lagipun tiada apa bakat-bakat istimewa pada batang tubuh bernama Darius ini sehinggakan boleh memberi inspirasi pada askar-askarnya.

2.2 Tentera Achaemenid (Parsi)

Askar: 50 000 orang sehinggakan 1 Juta orang
Askar Berkuda: 13 – 42 Ribu orang.

2.3 Unit Yang Menjadi Tulang Belakang

Tentera Bergajah: Biasanya dalam peperangan, haiwan yang sebesar ini digunakan untuk merempuh ke arah pasukan musuh sambil menghentak-hentakkan kaki, dengan harapan askar musuh akan terpijak.

2.4 Senjata Utama

Kereta Kuda (Chariot) Scythian: Chariot sepanjang 1 Meter ini mempunyai bilahan yang tajam di bahagian roda sambil ditarik oleh empat ekor kuda. Biasanya chariot ini akan digunakan untuk merempuh ke formasi Phalanx Alexander. Namun untuk memastikan senjata utama mereka ini berfungsi, maka merek aharus memilih tanah yang terbuka dan lapang untuk melancarkan penggerakan dora berbilah pedangnya.

Sekarang kita jelas bukan tentang kekuatan yang dimiliki oleh kedua-dua belah pihak, bermula daripada jeneral perang mereka sehinggalah kepada unit dan senjata yang menjadi tulang berlakang pasukan masing-masing.

Baiklah, kita bermula pada sedikit kisah penceritaan tentang Pertempuran Gaugamela yang harus kita kenang dalam sejarah.

Pertempuran Gaugamela bukanlah pertempuran pertama yang dihadapi oleh Parsi menentang Alexander. Sebaliknya sebelum ini, Parsi dimalukan di Pertempuran Issus dan juga Pertempuran Granicus. Jadi, Darius III tahu yang dia sedang berdepan dengan salah satu bakat terhebat dalam peperangan yang wujud pada ketika itu. Maka ketika sebelum perang, Darius III sendiri telah menawarkan kepada Alexander The Great sebahagian empayarnya dengan harapan Alexander tidak mengheret pertempuran itu ke tahap yang lebih teruk. Namun sayangnya, tawaran daripada Darius III itu ditolak mentah-mentah oleh Alexander yang pada asalnya mahu mempertimbangkan tawaran Darius III sebelum ditentang oleh orang-orang kanannya.

Kali ini, tidak mahu mengulangi kesilapan yang dilakukannya di Pertempuran Issus, maka Darius memilih tanah yang lapang untuk memastikan askarnya yang dianggarkan sehingga mencecah 1 Juta orang serta unit kereta kuda Chariotnya bergerak lancar. Alexander pula dalam masa yang sama memang sudah mengkaji habis penggerakan dan taktikal askar Parsi terutamanya di bawah pimpinan Darius III memandangkan Pertempuran Issus, begitu banyak anak-anak buah Darius III dijadikan tahanan perang.

Tahanan-tahanan perang ini menjadi tempat Alexander III mengorek sebanyak rahsia tentang nemesis utamanya, Darius III dalam menghalang cita-citanya menakluk Parsi.

Pertempuran bermula apabila Alexander membawa askarnya berkampung kira-kira 11 kilometer daripada lokasi kem Parsi. Sampai sahaja di sana, Alexander digesa oleh jeneral-jeneralnya untuk menyerang kem Parsi secara mengejut pada waktu malam namun Alexander mengatakan bahawa dia tidak mahu ‘mencuri’ kemenangan dan merasakan bahawa kalau serangan mengejut itu dilakukan, ianya tidak akan berpihak pada askarnya. Dalam masa yang sama pula, Darius pula merasakan bahawa Alexander akan melakukan serangan mengejut pada waktu malam pula menyuruh askar-askarnya berjaga sepanjang malam. Malangnya serangan yang sepatutnya berlaku tidak berlaku, Maka pada keesokan harinya, askar-askar di bawah Alexander mendapatkan tidur lena dan rehat panjang manakala askar-askar Darius terpaksa bertempur dalam keadaan mengantuk dan kepenatan berjaga menunggu serangan yang tak kunjung tiba.

Maka pagi itu, bertolaklah Alexander The Great membawa 40 ribu orang askar Macedonia dan gabungan negara-negara kota Yunani yang lain. Sampai sahaja dia ke medan pertempuran itu, digambarkan dalam rekod sejarah mereka melihat lautan manusia yang tidak tergambar banyaknya membentang dalam medan perang, dengan jumlah askar berkuda yang sangat banyak, dengan dicatatkan keberadaan tentera bergajah sebanyak 15 ekor, bersama unit elit tentera Parsi bernama Immortal menjaga dan mengelilingi Darius.

Taktikal Alexander dalam pertempuran ini untuk mewujudkan ruang yang jarak untuk barisan askar parsi, lalu ini secara tak langsung melemahkan bala askar Parsi yang dikatakan sehingga mencecah 1 Juta orang. Jadi, bagaimana Alexander mahu memastikan perancangannya berjaya? Jom kita ikut kronologi Pertempuran Gaugamela.

1. Kalau tadi kita tahu yang betapa pengecutnya Darius III dengan perlindungan yang agak mengarut, tetapi Alexander memimpin barisan askar berkudanya di bahagian sayap kanan manakala jeneral kepercayaannya Parmenion pula mengetuai barisan askar berkuda di sayap kirinya. Dia meletakkan askar pejalan kaki di barisan tengah yang disuruhnya bergerak dalam formasi Phalanx.

2. Jadi, bagaimanakah Alexander mahu memastikan bahawa Darius termakan dengan perangkapnya? Maka Alexander pun menggerakkan sayap kanan di bawah pimpinannya dan sayap kiri di bawah Parmenion, bergerak dalam bentuk lencongan sebanyak 45 darjah.

Bentuk lencongan yang dibuat oleh Alexander ini sebenarnya tidak menuju terus kepada barisan askar Parsi, sebaliknya menarik mereka jauh dari bahagian tengah Parsi. Penggerakan Alexander tidak menerus ke arah barisan sayap kiri dan kanan Parsi sebaliknya menumpukan pada sudut tertentu. Dalam masa yang sama, Alexander meletakkan unit Phalanx di hujung sayap kiri dan kanan, untuk berjaga-jaga kalau ada penggerakan mengejut dari sayap Parsi yang mereka akan berdepan.

3. Dalam masa yang sama, barisan tengah dalam formasi Phalanx dengan tombak Sarissa pula akan berdepan dengan barisan depan tentera Parsi. Darius telah menghantar kereta kuda Chariot berserta tentera gajahnya untuk menentang bahagian tengah barisan Macedonia. Namun, tentera bergajah berjaya dipatahkan serangan apabila hujanan tombak dilancarkan oleh barisan tengah Macedonia.

Manakala Alexander seperti sudah menjumpai cara terbaik mematahkan serangan kereta kuda Chariot yang terdapat belahan tajam di rodanya. Ketika kereta kuda itu sedang menuju ke arah formasi mereka, maka mereka dengan berbesar hati meninggalkan ruang kosong untuk kereta kuda itu lalu, dan ketika kereta kuda itu terperangkap di tengah-tengah formasi Phalanx, maka mereka pun beramai-ramai menghancurkan kereta kuda tersebut.

4. Dalam masa yang sama, di sayap kanan tentera Macedonia yang dipimpin oleh Alexander sendiri sedang berdepan dengan ketumbukan askar berkuda Scythian yang tidak terikira banyaknya. Namun, berkat kehebatan pimpinan Alexander dan dispilin askarnya, tentera berkuda Scythian berjaya dikekang.

5. Penggerakan 45 darjah yang dilakukan oleh Alexander telah menarik barisan sayap kiri Parsi semakin jauh daripada bahagian tengah Parsi, tempat di mana Darius sedang bersemayam bersama dengan bodyguard yang agak merapu banyak jumlahnya. Melihatkan ini peluangnya untuk menyerang bahagian tengah Parsi, maka Alexander terus beransur membentuk barisan untuk terus merempuh ke dalam gap yang terbentuk, lalu terus mencari Raja Darius III. Serangan tiba-tiba dari Alexander mendatangkan rasa kejutan pada Darius apabila tiba-tiba askar-askar Alexander berjaya memasuki barisan tengah Parsi. Ini membuatkan Raja Darius terus cabut dari medan perang.

6. Apa yang dilakukan oleh Alexander ini pula menimbulkan gap antara sayap kanan pasukan Alexander dan juga bahagian tengah, membuatkan askar Parsi dapat menyerbu ke dalam kem tentera Macedonia dan membeaskan tahanan perang disitu. Ketika ini, mereka tidak tahu si pemimpin mereka dah lari awal.

7. Namun ketika sinar kemenangan mula kelihatan untuk bahagian sayap kanan yang dipimpin oleh Alexander, Parmenion pula sedang berusaha menahan asakan bertali arus dari sayap kanan Parsi. Terperangkap antara membantu kawan atau terus mengejar Darius, maka Alexander memilih untuk membantu Parmenion.

8. Lalu Alexander pun terus membawa askar-askarnya itu terus pada sayap kiri pasukannya, dan sepanjang pengerakkan itu, Alexander kehilangan dalam 60 orang askarnya. Namun sampai sahaja di sayap kirinya, dia dapati bahawa askar Parsi telah mengundurkan diri apabila menyedari raja mereka telah cabut awal.

9. Selepas peperangan ini, Darius yang merancang untuk mengumpulkan askar-askar bagi berdepan dengan Alexander pula, dia telah dibunuh oleh orang kepercayaannya bernama Bessus. Ketika Alexander menjumpai mayat Darius, dia berasa sedih kerana merasakan raja seperti Darius tidak harus menemui pengakhiran seperti ini. Sepatutnya dia sendiri terkorban dalam peperangan, sekurang-kurangnya kematian seperti itu sesuatu yang dihormati.

10. Akhirnya, Alexander sendiri telah mengadakan ritual pengebumian Darius sesuai dengan kepercayaan dan agama anutan Darius di Persepolis. Selepas pengebumian Darius, Alexander sendiri mengejar dan mencari Bessus dan menjatuhkan hukuman mati ke atas Bessus.


5 Jenama Luar Yang Disangka Berasal Dari Malaysia

Terdapat beberapa jenama luar yang sangat sinonim dengan rakyat Malaysia sehingga ianya dianggap berakar umbi daripada negara kita. Bukan itu sahaja, nama serta produk yang ditawarkan juga sangat dekat dengan rakyat Malaysia.

Walau bagaimanapun tahukah anda, terdapat beberapa jenama luar yang dianggap berasal daripada Malaysia. Apakah jenama-jenama tersebut?

1. Ayam Brand

Mendengar sahaja nama Ayam Brand pasti ramai yang beranggapan bahawa jenama ini berasal daripada Malaysia. Hal ini mungkin berpunca daripada penggunaan perkataan ‘ayam’ yang digunakan sebagai pangkal nama.

Buat pengetahuan anda semua, Ayam Brand digagaskan pada tahun 1892 di Singapura oleh seorang warganegara Perancis iaitu Alfred Clouet.

Ketika itu, Ayam Brand hanya membekalkan makanan kepada pekerja-pekerja koloni sahaja. Hal ini demikian kerana makanan dalam tin dianggap sebagai makanan kayangan yang sukar dibeli oleh rakyat marhaen.

Hari ini, Ayam Brand dimiliki oleh Denis Group yang berpangkalan di Singapura dan memiliki beberapa kilang di Malaysia.

Ayam Brand juga merupakan membekal utama makanan dalam tin di sekitar Asia merangkumi Malaysia, Singapura, Brunei, Thailand, Indonesia dan Hong Kong. Senang cerita, Ayam Brand adalah jenama milik Singapura.

Milo merupakan jenama minuman berasaska coklat yang sangat dikenali dan disayangi oleh rakyat Malaysia. Ramai diantara kita pastinya teringat kembali nostalgia lori Milo yang selalu hadir ke sekolah memberi secawan air kegembiraan.

Walau bagaimanapun, Milo bukanlah jenama yang berasal daripada Malaysia. Malahan, air minuman ini boleh didapati secara mudah diseluruh dunia cuma rasanya yang sedikit berbeza.

Tahukah anda, Milo diasaskan ketika The Great Depression sedang melanda dunia dimana kanak-kanak menderita kehilangan zat akibat kekurangan makanan.

Hal ini telah memberi rausyanfikir kepada Thomas Mayne iaitu seorang saintis makanan Nestle Australia untuk menghasilkan minuman malt coklat untuk meningkatkan tenaga kanak-kanak.

Nama Milo pula diilhamkan daripada seorang atlet gustri Greek yang terkenal iaitu Milo of Croton.

Hari ini, Milo telah menjadi sebahagian daripada sejarah rakyat Malaysia sejak 60 tahun yang lalu. Malahan ramai atlet kebangsaan yang bermula daripada program sukan yang dianjurkan oleh Milo.

Jadi tidak pelik apabila jenama ini dianggap sebagai milik Malaysia walaupun digagaskan di Australia.

Maggi sangat sinonim dengan rakyat Malaysia terutamanya mereka yang bergelar pelajar dan mahasiswa. Hal ini demikian kerana harganya yang murah memang menjadi pilihan pelajar untuk dinikmati apabila kantung kewangan mereka semakin menipis.

Kepelbagaian perisa juga sangat menarik perhatian seperti Kari, Ayam, Tom Yam, Asam Laksa dan Sup Tulang. Hal ini terus melahirkan tanggapan bahawa jenama ini berakar umbi dari Malaysia.

Salah tanggapan tersebut kerana Maggi merupakan sebuah jenama yang digagaskan di Switzerland oleh Julius Maggi pada tahun 1887.

Tujuan Maggi diasaskan pada asalnya adalah untuk membekal makanan berkhasiat yang murah kepada golongan pekerja ketika tercetusnya revolusi perindustrian.

Sejak daripada itu, Maggi terus mendapat permintaan yang tinggi sehinggalah diilhakan oleh Nestle pada 1947.

Nestle terus memegang aspirasi Julius Maggi untuk menghasilkan produk berkhasiat yang cukup murah. Hasilnya hari ini, produk Maggi sangat mudah didapati sehingga dianggap milik Malaysia.

Pasti ramai yang beranggapan Bata adalah jenama milik Malaysia malahan kita juga mesti pernah memiliki kasut bata.

Hal ini telah menyebabkan ramai beranggapan memakai bata adalah tidak mengikut trend. Perkara seumpama ini juga menjangkiti pelajar sekolah apabila mereka lebih gemar memakai Converse berbanding Bata.

Buat pengetahuan anda semua, Bata telah digagaskan oleh tiga orang saudara iaitu Anna, Thomas dan Antonin melalui pembinaan kilang kasut di Zlin, Czechoslovakia.

Dalam tempoh masa beberapa dekad, Bata berjaya menjadi salah satu pengedar kasut yang ikonik di Eropah.

Hari ini, Bata berjaya memiliki 5000 cawangan di lebih 70 negara termasuklah Malaysia. Malahan Bata juga menjadi pilihan beberapa figura penting seperti selebriti dan juga tokoh politik.

Ketika zaman sekolah dahulu, memiliki shaker berjenama Pilot adalah impian hampir setiap murid terutamanya lekaki. Siapa yang memiliki shaker pada ketika itu boleh dianggap sebagai golongan kayangan lantaran harganya agak mahal.

Malahan sang pemiliki shaker juga memiliki risiko yang tinggi untuk kehilangan barangan tersebut jika lalai dalam menjaganya. Hal itu telah membuatkan ramai beranggapan Pilot merupakan jenama yang berasal daripada Malaysia.

Salah tanggapan tersebut kerana Pilot merupakan jenama yang digagaskan di Jepun oleh Ryosuke Namiki dan Masao Wada pada tahun 1918.

Bermula sejak itu, Pilot dianggap sebagai pelopor kepada penghasilan alatan untuk penulisan. Hari ini, Pilot telah digunakan oleh seantero dunia terutamanya di Jerman, Perancis dan United Kingdom.

Artikel boleh juga dibaca di laman portal kewangan dan ekonomi kami iaitu The Outlook.


Dekad 60-an dan 70-an: Zaman Kegemilangan Novel Melayu

Selepas Malaysia merdeka pada tahun 1957, banyak perubahan dapat dilihat terjadi kepada pelbagai bidang. Bidang penulisan turut tidak terkecuali dalam melalui anjakan paradigma ekoran kemerdekaan yang telah dicapai. Jika pada zaman pendudukan Jepun, segala dikawal dan dicatu oleh Jepun, kebebasan yang diperolehi seolah-olah telah mambuka jalan baharu bagi pengarang pada zaman tersebut untuk terus berkarya selepas merdeka. Memasuki dekad 60-an, dunia penulisan tanah air mula mengalami perubahan besar.

Berbanding dengan dekad sebelumnya, penulisan novel pada abad ini dilihat merupakan antara yang terbaik dengan jumlah penerbitan novel sebanyak 238 buah judul telah diterbitkan. Beberapa buah mahakarya juga telah diterbitkan oleh penulis-penulis mapan dengan memaparkan reality kehidupan masyarakat di pedalaman sebagai fokus utama dalam setiap penceritaan. Antara judul yang telah menjadi novel signatur bagi dekad 60-an ialah Salina (1961) dan Sungai Mengalir Lesu (1967) oleh Sasterawan Negara (SN) A. Samad Said. Kemerdekaan yang dikecapi telah membuka ruang dan peluang bagi para penulis untuk terus berkarya dan menghasilkan novel-novel yang berkualiti.

Realisme Menguasai Penulisan

Kemerdekaan yang dicapai masih lagi baharu. Kadar kemiskinan masih lagi tinggi dengan pendapatan bagi setiap keluarga di pedalaman bergantung kepada hasil tani yang tidak tentu harganya. Kemelaratan yang menjadi kebiasaan di pedalaman ini seolah-oleh tersorok daripada pengetahuan penduduk di bandar. Keadaan ini mendorong beberapa penulis cuba membawakan penderitaan ini kepada masyarakat bandar. Penderitaan dan kemiskinan digalurkan dalam novel yang seterusnya membuka persepsi kepada penduduk bandar mengenai kemiskinan yang masih berleluasa di sebalik kemerdekaan yang telah dikecapi.

Gaya penulisan sebegini turut dikenali sebagai realisme, iaitu penulisan berdasarkan keadaan yang sebenar berlaku di sekeliling penulis. Penulis menggambar kembali keadaan yang berkalu dengan menambahkan watak dan disesuaikan dengan situasi yang diperhatikan bagi memahamkan pembaca terhadap situasi yang berlaku di sekeliling penulis. Karya yang berperanan sebegini antaranya Srengenge (1973) oleh Shahnon Ahmad dan Angin Timur Laut (1974) yang dikarang oleh S. Othman Kelantan.

Adakah masyarakat di pedalaman sahaja digambar di dalam novel dekad ini? Sudah tentulah tidak, masyarakat bandar juga digambarkan dalam beberapa novel popular seperti Menteri (1967) dan Perdana (1969) nukilan Shahnon Ahmad, Salina (1961) karya A. Samad Said serta Konserto Terakhir (1971) oleh Abdullah Hussain. Novel-novel ini sarat dengan isu masyarakat yang hidup melarat dengan pendapatan yang rendah dan terpaksa berhadapan dengan masalah dan ujian demi kelangsungan hidup. Kelangsungan di samping azam untuk mencapai impian banyak diselitkan dalam narasi.

Isu Sosial dalam Penceritaan

Novel-novel pada dekad ini sarat dengan isu social yang cuba diketengahkan oleh penulis dengan harapan sesuatu boleh dilakukan bagi mengatasinya. Novel Salina sebagai contoh, memaparkan kisah tentang seorang wanita yang terpaksa melacurkan diri demi menyara anak-anaknya kerana kesusahan yang dialami selepas perang dan suaminya turut menjadi korban perang. Novel Angin Timur Laut oleh S. Othman Kelantan memaparkan masyarakat nelayan di Pantai Timur yang masih mengamalkan amalan  membuang ancak bagi mengelakkan sebarang bala sebelum turun ke laut.

Isu-isu ini diketengahkan sebagai cara untuk memberi kesedaran kepada masyarakat. Benda yang bertentangan daripada norma sebaiknya dielakkan dan dihindarkan serta mengangkat nilai yang baik untuk melahirkan masyarakat yang baik dan terpuji. Pada zaman itu, hanya bahana bacaan seperti novel yang menjadi unsur hiburan bagi kebanyakan masyarakat dan isu dalam novel yang diselitkan mampu dicerna oleh para pembaca.

Faktor Perkembangan

Dekad pascamerdeka menunjukkan kemajuan yang begitu ketara, bukan hanya disebabkan kemerdekaan yang membuka banyak peluang bagi penuolis untuk bebas berkarya, namun terdapat beberapa lagi faktor yang menjadi pemangkin bagi perkembangan novel pada dekad itu.

Penganjuran saembara menulis novel telah melahirkan ramai penulis-penulis daripada golongan awam. Novel-novel daripada sayembara ini akan diterbitkan dan menjadi sasaran utama untuk dibaca. Sayembara penulisan ini dianjurkan oleh Dewan Bahasa dan Pustaka (DBP) dan antara novel popular daripada sayembara ini adalah Salina karya A. Samad Said dan Lingkaran (1965) oleh Arena Wati.

Penubuhan Persatuan Penulis Nasional (PENA) pada tahun 1961 turut membawa peningkatan kepada dunia penulisan pada dekad itu. PENA berperanan dengan menghimpunkan para penulis dan membantu daripada segi penerbitan novel di samping mengadakan pertandingan penulisan bagi mencungkil bakat-bakat baharu dalam penulisan. Institusi ini turut mengadakan diskusi mengenai penulisan, novel, dan isu yang berkaitan dengan sastera bagi merancakkan lagi gelanggang sastera tanah air.

Kerajaan turut memainkan peranan dengan memperkenalkan dasar Bahasa Melayu sebagai Bahasa Kebangsaan dengan menggiatkan penerbitan mana-mana bahan termasuklah novel dalam bahasa Melayu. Inisiatif ini telah menggiatkan lagi penerbitan novel-novel dalam bahasa Melayu dan mengembangkan lagi industri perbukuan pada era itu.

Apa yang boleh disimpulkan di sini adalah, dekad pascamerdeka terutama dekad 60-an dan 70-an menunjukkan perkembangan yang begitu pesat bagi novel Melayu. Kemerdekaan yang dicapai telah mengubah segalanya termasuklah bagi dunia penulisan, para penulis lebih bebas untuk melontarkan pendapat mereka tentang isu yang berlaku di sekeliling mereka. kita turut boleh melihat betapa novel memainkan peranan sebagai wadah bagi penulis untuk memaparkan kesusahan, kesulitan, penderitaan, dan kemiskinan penduduk di pedalaman dan di bandar di samping isu social yang berlegar.

Rujukan

Nota kuliah Novel Melayu

Kemunculan Novel dalam Sastera Moden Indonesia dan Malaysia: Satu Kajian Perbandingan oleh A. Wahab  Ali (2012)

Sastera Teras Negara Bangsa

Warna Sari: sastera Melayu moden


Saksi-Saksi Wabak Koronavirus Yang Cuba Didiamkan China

Bagi kita yang mengikuti perkembangan rapat Koronavirus Baru ini dari sudut ‘penyiasatan’ atau ‘investigative’ dalam Bahasa Inggeris.

Sudah pasti ada 3 saksi yang paling ‘tular’ sekarang. Yang pertama adalah wartawan amatur dari luar Wuhan yang datang ke bandar ini, Chen Chu-shi, kedua, Fang Bin, dan ketiga ‘Lelaki Wuhan’.

Ketiga-tiga ni ada objektif yang sama, yaitu membongkar ‘statistik’ sebenar tentang penyebaran wabak Koronavirus Baru ini.

Jadi untuk yang pertama Encik Chen Chu-shu, beliau mendakwa yang kerajaan China ‘tidak’ memberikan maklumat tepat dalam hal ini. Contohnya bilangan orang yang m4ti serta yang dijangkiti.

Bagi yang pernah baca dokumen dari The Lancet, kajian mereka dari 31 Januari mengatakan wabak ini sudah tersebar lebih kepada 75,815 individu di Wuhan. Ingat, 75k di Wuhan sahaja! Dan belum lagi statistik sebenar di seluruh China.

Chen Chu-shi berterima kasih ke atas para penonton yang menyokongnya di Youtube dan laman sosial yang lain selepas beliau tidak lagi boleh menggunakan Sina Weibo dan WeChat.

Beliau juga ada membuat beberapa siasatan di sekitar Pengkebumian di Hankou, dan juga isu ‘Bracelet Kuarantin’ yang perlu ada jika mahu ke hospital meskipun pesakit mahu mendapatkan rawatan asas untuk penyakit sedia ada.

Untuk penyiasat kedua pula, Encik Fang Bin, yang boleh dikatakan ‘paling dikehendaki’ pihak berkuasa di China namun tidak dapat dilupuskan atas sebab beliau serta Chen Chu-shi sudah pun tular di Media Sosial China sendiri.

Kerajaan China sendiri dalam tekanan untuk menahan beberapa ‘peniup wisel’ yang saban hari makin tegar mengkritik Kerajaan Parti Komeunis China, yang turut menyaksikan Xi Jinping, Setiausaha Agungnya hilang dari radar dan digantikan oleh Perdana Menteri Li Keqiang dalam urusan Bencana Koronavirus.

Encik Fang Bin banyak merakam akan kem4tian dan juga beberapa ‘kemusykilan’ pihak berkuasa yang tidak melaporkan keseriusan bencana ini.

Fang Bin selepas beliau terselamat dari dipaksa untuk kuarantin, sifatkan nasibnya baik kerana dapat pos beberapa video sebelum percubaan penahannya di rumahnya sendiri.

Ketiga, Lelaki Wuhan yang hanya diketahui dengan umurnya (30 tahun). Seorang rakyat tempatan Wuhan yang cukup ‘marah’ dengan Kerajaan tempatan, Suruhanjaya Kesihatan Wuhan, dan Kerajaan China umumnya.

Dalam video beliau banyak mempersoalkan tindakan Kerajaan China, sikap rakyat di wilayah-wilayah jiran yang enggan membantu, serta terdesaknya beliau dalam memohon bantuan dari luar. Pilu boleh dikatakan.

Lelaki Wuhan sifatkan Korea Utara lebih bagus dan cakna dalam menangani virus ini dari China.

Kehilangan Chen Chu-shi

Ibu Chen Chu-shi dalam rakaman videonya berkenaan kehilangan anaknya pada 7-8 Februari.

Pada 8 Februari, Chen Chu-shi disahkan ‘hilang’ oleh rakan dan ahli keluarga terdekatnya. Ibunya bercerita di dalam sebuah video akan kehilangan anaknya dan meminta orang ramai menolong untuk mencari Chen Chu-shi.

Rakan Chen, Fang Bin, turut berduka dan semakin gusar dengan keadaan sekeliling yang kian memburuk, apa tidak, sehari yang lepas pada 7 Februari, Doktor Li Wenliang, wira yang membongkarkan tentang penyakit ‘semacam SARS’ ini juga men!nggal dunia, suatu perkara yang berlaku dengan serentak.

Wuhan kini diselubungi dengan misteri yang masih tidak diketahui umum. Tapisan, maklumat tidak tepat, dan ‘kemusykilan’ yang ditonjolkan oleh tingkah laku Kerajaan China menimbulkan banyak persepsi. Rakyat China sudah pasti resah. Chen Chu-shi didakwa telah dikuarantin secara paksa di sebuah Hospital berdekatan, tidak ada gejala.

Fang Bin ikrar berkempen untuk melawan ‘organ negara China’ yakni PKC. (Gambar ditapis sikit)

Bukan sahaja cerita Chen Chu-shi, Fang Bin dan Lelaki Wuhan yang memberikan bayangan buruk tentang situasi di sana, tetapi khabar angin yang melibatkan Tencent ‘tersilap’ dalam memuat naik imej statistik berkaitan jangkitan, kem4tian dan pulih kes-kes 2019-nCov memberikan lebih syak wasangka terhadap penutupan kebenaran oleh Beijing.

Mana taknya, beberapa minit selepas beredarnya imej itu, Tencent kemaskini semula dengan menggunakan statistik sebenar yang dikeluarkan oleh Suruhanjaya Kesihatan China.

Mendiang Dr. Li Wenliang, 33, men!nggal dunia pada 7 Februari, 2020 di Hospital Pusat Wuhan, beliau adalah seorang oftalmologi atau doktor mata. Kisah beliau yang membongkarkan insiden beliau dan polis tempatan yang memaksa beliau untuk ‘mengaku secara paksa’ dalam penyebaran berita palsu berkaitan Koronavirus Baru (Novel Coronavirus) tular di media sosial.

Kehilangan Chen Chu-shi juga membuka cerita tentang kehilangan Presiden dan Setiausaha Parti Komounis China (PKC) Xi Jinping, apabila beberapa portal berita dari China dan luar negara melaporkan bahawa beliau tidak muncul di kaca televisyen sejak lewat Januari. Perdana Menteri atau orang suruhannya, Li Keqiang, dilihat lebih aktif dalam menguruskan proses dan perancangan dalam menangani penyebaran Koronavirus Wuhan.

Bukan sahaja itu, malah beliau juga harus berhadapan dengan krisis yang menyelubungi kem4tian ‘wira tidak didendangkan’, Dr. Li Wenliang yang dikenang dan dihormati selepas kisah mendiang yang membongkarkan pemaksaan pengakuan tentang penyebaran berita palsu berkaitan ‘Virus Seakan SARS’ menjadi viral di media sosial China yakni Sina Weibo.

Selepas kem4tian Dr. Li, Kerajaan China mengarahkan Badan Pencegahan Rasuah untuk menyiasat berkenaan insiden ‘penutupan rahsia’ itu. Namun ramai yang skeptik yang penyiasatan ini mampu membongkarkan apa-apa, malah, ia nampak lebih sebagai usaha PKC untuk cari dalang yang menyebarkan berita berkenaan pengakuan mendiang.

‘Martir (syahid) baru memberikan sebuah Wajah terhadap Krisis Koronavirus China yang semakin mendalam’ – Petikan tajuk dari The New York Times

Setakat ini Koronavirus Wuhan telah mengorbankan lebih 1018 nyawa menjangkiti 43,112 orang.

Harap kita semua dapat pelajari sesuatu dari Wabak Koronavirus Wuhan ini. Moga ia tidak berlaku seperti ‘Chernobyl’, dimana bila sudah terlambat, baru menyesal. Kisah 3 peniup wisel ini bersama-sama dengan mendiang Dr. Li Wenliang, Chen Chu-Shi, Lelaki Wuhan dan Fang Bin seakan-akan menyerupai kisah Valery Legasov, Vladimir Pikalov, dan Vladimir Pravik yang mengorbankan karier dan nyawa mereka bertarung bukan sahaja radiasi, tetapi organ negara bernama ‘Parti Komounis’.

Untuk semua yang nak ikuti perkembangan mereka yang diterjemahkan, boleh tengok di siaran ini.

Siaran: https://www.youtube.com/channel/UC21WwL9XSGpqcvZgJg6jhIw

Serta beberapa video video dan rujukan yang  penting:

Pihak Kerajaan China Ugvt Fang Bin: https://youtu.be/GAdZKvY8_l4

Pengkebumian Hankou: https://youtu.be/Bckyfvz2_A0

Kemarahan Lelaki Wuhan:

Chen Chu-shi Temuramah Pesakit: https://youtu.be/k1_vtU0ntYU

Kompilasi Saksi Koronavirus di Wuhan dan Kesilapan Tencent: https://youtu.be/env6RJL6s_s

Ibu Chen Chu-shi Merayu: https://youtu.be/x4j6lgUIQ1w

Laporan The Lancet: https://www.thelancet.com/journals/lancet/article/PIIS0140-6736(20)30260-9/fulltext#

(Nota: The Lancet adalah antara majalah kajian perubatan paling tua dan berprestij di dunia. Kajian mereka biasa mengikuti sumber-sumber realistik dalam sesebuah kejadian, seperti laporan Prof. Yuen Kwok-yung, wira pengkaji SARS, dan ramai lagi)

Laporan Berkaitan Misteri Kehilangan Xi Jinping: https://edition.cnn.com/2020/02/05/asia/xi-jinping-china-wuhan-virus-intl-hnk/index.html


Tahap Kesukaran Bahasa Menurut FSI

FSI adalah singkatan kepada Institut Perkhidmatan Asing. FSI adalah sebuah institusi latihan utama kerajaan persekutuan Amerika Syarikat untuk pekerja komuniti hal ehwal asing di negara tersebut. Institusi yang ditubuhkan pada tarikh 13 Mac 1947 di Arlington, Virginia itu telah menawarkan 800 kursus termasuk lebih dari 70 bahasa asing kepada lebih 100 ribu pelajar pada setiap tahun. FSI telah mengkelaskan puluhan bahasa dari seluruh dunia berdasarkan bahasa ibunda mereka iaitu bahasa Inggeris. Berikut adalah bahasa dan tahap kesukarannya berdasarkan lidah Inggeris

FSI telah mengkelaskan beberapa bahasa dalam “Category I”. Bahasa-bahasa dalam kelas ini adalah berkait rapat dengan bahasa Inggeris. Bahasa tersebut adalah Afrikaans, Denmark, Belanda, Perancis, Itali, Norway, Portugis, Romania, Sepanyol dan Sweden. Mereka mengambil masa selama 23-24 minggu ataupun 575-600 jam untuk fasih dalam mana-mana bahasa dalam kelas itu. Kosa kata bahasa Perancis mudah dipelajari manakala cara sebutan menjadi salah satu cabaran kepada mereka.  Hal ini kerana, kosa kata bahasa Inggeris terdiri daripada hampir 30% bahasa Perancis serta cara sebutan tidak melambangkan ejaannya. Sebagai contoh perkataan oiseau (Burung) dan oiseaux (Burung-Jamak) disebut sebagai [wa.zo].

FSI telah mengkelaskan hanya satu bahasa dalam “Category II”. Bahasa dalam kelas ini adalah bahasa yang mirip dengan bahasa Inggeris. Bahasa tersebut adalah bahasa Jerman. Mereka mengambil masa 30 minggu ataupun 750 jam untuk fasih dalam kelas ini. Bahasa ini mudah dipelajari kerana sebahagian besar cara sebutan melambangkan ejaan manakala tatabahasanya lebih rumit. Kes Tatabahasa (Grammatical Case) dalam bahasa Jerman menjadi cabaran kepada penutur bahasa Inggeris kerana bukan sahaja kata nama, malah kata adjektif turut berubah bergantung kepada kes itu. Penggunaan artikel (a, an, the) turut berubah bergantung kepada jantina setiap kata nama atau adjektif dalam kes tersebut.

FSI telah mengkelaskan tiga bahasa dalam “Category III”. Bahasa dalam kelas ini mempunyai perbezaan secara bahasa dan budaya daripada Inggeris. Bahasa tersebut adalah bahasa Indonesia, bahasa Melayu dan bahasa Swahili. 36 minggu ataupun 900 jam masa diambil untuk mereka fasih dalam mana-mana satu bahasa dalam kelas itu. Bahasa Melayu dan Indonesia mudah dipelajari kerana tiada jantina (He, She, It) dan kes (Him, Her, It) manakala penggunaan imbuhan untuk membentuk perkataan merupakan cabaran kepada mereka. Dalam dunia sebenar, variasi bahasa merentasi kawasan penutur bahasa tersebut menjadi cabaran baharu kepada mereka.

Banyak bahasa telah dikelaskan dalam “Category IV” menurut FSI. Bahasa dalam kelas ini mempunyai perbezaan secara ketara dalam bahasa dan budaya daripada Inggeris. Bahasa tersebut adalah bahasa Albania, Amharik, Armenia, Azeri, Bengali, Bosnia, Bulgaria, Burma, Croatia, Czech, Estonia, Suomi, Kartuli, Yunani, Ibrani, Hindi, Magyar, Iceland, Khmer, Lao, Latvia, Lithuania, Macedonia, Mongol, Nepali, Pashto, Parsi, Poland, Rusia, Serbia, Sinhala, Slovak, Slovenia, Tagalog, Thai, Turki, Ukraine, Urdu, Uzbek, Vietnam, Xhosa dan Zulu. Mereka mengambil masa selama 44 minggu ataupun 1100 jam untuk fasih dalam mana-mana satu bahasa dalam kelas ini. Bahasa Rusia mudah dipelajari kerana kosa kata bahasa tersebut  seperti dva dan sistru boleh ditemui dalam bahasa Inggeris, two dan sister masing-masing. Cabaran kepada mereka adalah kes tatabahasa dan tulisan Sirilik.

Sebanyak empat bahasa telah dikelaskan sebagai  “Category V” oleh FSI. Bahasa dalam kelas ini sangat sukar dipelajari oleh penutur jati bahasa Inggeris. Bahasa tersebut adalah bahasa Arab, bahasa Kantonis, bahasa Mandarin, bahasa Jepun dan bahasa Korea. Mereka yang berada dalam institusi ini mengambil masa selama 88 minggu ataupun 2200 jam untuk fasih dalam mana-mana satu bahasa dalam kelas ini. Mereka perlu mempelajari sistem tulisan yang baharu kerana semua bahasa dalam kelas ini tidak menggunakan tulisan Latin. Mandarin dan Kantonis mempunyai 4-5 nada dan 6-9 nada masing-masing manakala Arab mempunyai bunyi mengeluarkan kahak dan dengung di mana setiap satunya menentukan makna. Dalam bahasa Jepun, aneka bacaan dalam Kanji menjadi cabaran besar kepada mereka.

Kesimpulannya, FSI telah mengkelaskan puluhan bahasa dalam lima kategori. “Category I” dikatakan paling mudah manakala “Category IV” paling sukar. Malah sesetengah bahasa lebih sukar daripada bahasa lain dalam kategori yang sama. Sebagai contoh dalam “Category V”, bahasa Jepun lebih sukar daripada bahasa Arab, bahasa Kantonis, bahasa Mandarin  dan bahasa Korea.

Artikel sumbangan Alam Bahasa untuk The Patriots.


Hujan Pertama Kali Turun Di Greenland: Apa Tandanya?

Kedengaran bunyi hujan boleh memberi ketenangan kepada jiwa. Titisan air pada bumi bagaikan kucupan, menghilangkan haba dan menyuburkan tanah. Tetapi jika dibiar terlalu lama, hujan boleh mengundang banjir.

Jadi senang cakap, hukum “kesederhanaan” sangat terpakai pada hujan. Terlalu banyak, masalah. Terlalu sedikit pun masalah. Tetapi bagaimana jika tiada langsung?

Pertama sekali, kena faham konteks “tiada langsung” dulu. Ia bukannya satu kenyataan tuntas bagaikan mengambil alih kerja Tuhan. Sebaliknya definisi “tiada langsung” merujuk pada situasi yang diketahui selama ini.

Bermakna jika manusia mengkaji sebuah tempat selama 100 tahun, kemudian terjadi sesuatu yang tidak diketahui – bermakna perkara tersebut “langsung tidak pernah” berlaku selama ini.

Itulah konteksnya.

Ada satu tempat di dunia ini yang langsung tidak pernah hujan selama ini. Walau bagaimanapun, tempat ini jauh sekali panas atau padang pasir seperti Lembah Arab. Ia terletak nun jauh di antara Benua Eropah dan Amerika Utara… yakni Greenland yang tidak begitu ramai penghuni.

Tentang Greenland

Dunia ini ada satu penipuan yang besar. Greenland sebenarnya sebuah pulau ais. Dan Iceland pula adalah pulau kehijauan. Pulau Greenland dari dulu lagi menarik perhatian pedagang dan penjelajah.

Sekitar 5,500 tahun dahulu, Greenland dijangka pernah menjadi tanah air kebudayaan Saqqaq yang lenyap beberapa alaf kemudian (Ramsden & Tuck, 2001).

Kedatangan bangsa Norse dengan kapal layar mereka mengubah sejarah hidup di Greenland. Selepas segala jatuh bangun hingga hari ini, Greenland kekal Greenland.

Tulisan sejarah dan rekod saintifik menjadi saksi bahawa bumi Greenland tidak pernah hujan. Sampailah 14 Ogos 2021.

Buminya Basah Kembali

Hari Sabtu 14 Ogos dijangka menjadi hari seperti biasa. Suhu sangat rendah menyebabkan ais kekal beku. Dan ada “banjaran ais” di permukaan Greenland yang tinggi menggunung. Pada ketinggian 3,216 meter, suhu terlalu sejuk hingga hujan pun tidak boleh turun. Namun pada hari itu, hujan turun dengan begitu lebat sekali.

Dijangka air sebanyak 7 bilion tan metrik menyimbah gunung-ganang ais, menyebabkan permukaan ais sebesar 872,000 kilometer persegi cair (Turner, 2021).

Hujannya dalam masa beberapa jam sahaja. Tetapi begitu lebat sampai sebahagian daripada permukaan ais situ berubah terus. Apa yang berlaku sebenarnya mudah difahami. Dan ia bukannya berkat; sebaliknya, satu petanda buruk sedang memberi amaran kepada dunia: suhu Greenland semakin meningkat.

Kejadian ini boleh membawa masalah kepada seluruh dunia. Ais yang cair akan menaikkan aras laut. Apabila aras laut meningkat, banyak kawasan persisiran akan banjir (bagaikan air laut “mengambil” sempadan pantai).

Cuba bayangkan berapa ramai kehilangan punca pendapatan atau tempat tinggal andainya kenaikan aras laut berlaku secara kritikal. Kalau semua ais Greenland cair, aras laut dijangka akan meningkat sebanyak 6 hingga 70 meter.

Ada negara akan tenggelam habis pun. Ini memang satu krisis kemanusiaan yang luar biasa.

Ini adalah bayangan andainya kenaikan aras laut menjadi kritikal. Mana perginya Florida? Mana perginya sebahagian daripada Texas? Amerika Syarikat adalah negara besar. Sekarang bayangkan negara kecil.

Bayangkan Malaysia misalnya, dengan krisis banjir Kelantan tidak kesudahan pun sudah cukup untuk memberi gambaran.

Maka semua boleh faham kenapa ramai orang bergegas untuk mengurangkan impak industri terhadap alam sekitar. Ia bukan propaganda – sebaliknya, ia adalah satu mesej kepada orang ramai, untuk berwaspada sentiasa kerana masa depan kelak boleh cegah daripada segala kesusahan.

RUJUKAN:

Ramsden, P., & Tuck, J. (2001). A Comment On The Pre-Dorset/Dorset Transition in the Eastern Arctic. Anthropological Papers of the University of Alaska. New Series, 1: 7-11.

Turner, B. (2021, Ogos 21). Rain falls on Greenland’s summit for first time in recorded history. Live Science.


Samurai Satu Mata Ini Inspirasi Darth Vader

Star W4rs dan Darth Vader tidak boleh dipisahkan bak irama dan lagu. Tanyalah kepada mana-mana peminat francais terbitan Lucasfilm itu tentang watak ikonik pilihan mereka, pasti ramai akan menyebut sama ada Yoda, Obi-Wan Kenobi, Luke Skywalker dan Vader. Tetapi tidak ramai tahu inspirasi di sebalik figura bekas Jedi ini diinspirasikan daripada seorang tokoh Jepun terkenal bernama Date Masamune.

Mungkin ada merasa aneh mengapa daimyo yang pernah memerintah wilayah Tohoku itu menjadi inspirasi kepada Vader. Tak perlu melihat jauh, amati sut perisai yang pernah digunakan beliau dalam siri pertem_puran pada akhir abad ke-16 dan awal abad ke-17. Sekali pandang, hampir sama dengan kostum Vader yang digunakan dalam siri filem Star W4rs, kan?

Dilahirkan pada tahun 1576, beliau merupakan putera sulung Date Terumune. Date Masamune sudah terlibat dalam pertem_puran apabila turun berlawan dalam kempen menentang puak Soma pada usia 14 tahun. Apabila berusia 17 tahun, Terumune memilih bersara sebagai daimyo dengan peranan itu kini diisi oleh putera sulungnya itu.

Masamune amat menonjol dalam kalangan para daimyo ketika itu disebabkan oleh beberapa faktor. Pertama, reputasinya sebagai pahlawan lebih-lebih lagi dengan memakai topi perisai bermotifkan bulan sabit. Kedua, Masamune hanya mempunyai satu mata di bahagian kiri.

Wujud pelbagai teori di sebalik kehilangan separuh daripada penglihatannya. Semasa kecil, Masamune pernah jatuh sakit akibat dijangkiti cacar hingga menjejaskan mata kanannya. Selepas mendengar nasihat pembesar-pembesar lain agar mata bermasalah itu dibuang, perbuatan tersebut dilakukannya atau oleh samurai Katakura Kagetsuna mengikut versi kisah lain. Atas sebab itulah, mereka menggelarnya Naga Mata Satu dari Oshu.

Ketiga, kegigihannya memburu pengkhianat. Pada satu ketika, seorang pembesarnya bernama Ouchi Sadatsuna memilih berpaling tadah kepada puak Ashina yang berpangkalan di wilayah Aizu. Berang dengan pengkhianatan tersebut, Masamune segera menye_rang dan menakluk wilayah-wilayah milik mereka termasuk wilayah milik keluarga Sadatsuna di Dewa dan Muksu.

Melihat kepada faktor-faktor ini, tidak hairanlah mengapa George Lucas menjadikan daimyo Tohoku itu sebagai asas kepada figura Sith yang diger_uni ramai. Selain itu, ada satu lagi persamaan mereka iaitu kedua-duanya bertindak terburu-buru dalam mengejar matlamat mereka.

Pada tahun 1585, salah seorang sekutu puak Ashina iaitu Nihonmatsu Yoshitsugu memilih menyerah kalah daripada menentang angkatan Masamune. Tetapi bagi memastikan bekas sekutunya itu tidak menjadi duri dalam daging kepadanya, beliau mahukan sebahagian besar wilayah Nihonmatsu diserahkan kepada puak Date.

Enggan tunduk kepada permintaan Masamune, Yoshitsugu mengarahkan sekumpulan ten_teranya mencu_lik Terumune di Istana Miyamori. Sedar tuan mereka telah dibawa lari angkatan Nihonmatsu, pasukan Date segera mengejar. Terumune mengarahkan mereka mema_nah kumpulan pencu_lik untuk mengelak mereka lari. Bagaimanapun, salah satu anak pa_nah terkena beliau dan Yoshitsugu sekaligus mengakibatkan kedua-duanya meninggal dunia pada 1585.

Berang dengan tindakan Nihonmatsu, Masamune meningkatkan kempen terhadap puak Ashina dan sekutu mereka sehinggalah mereka tunduk dengan kekuasaannya. Dan bagi memastikan tiada siapa mencuba idea sebegini rupa, beliau mengarahkan semua ahli keluarga pencu_lik bapanya dibu_nuh. Perbuatan Masamune dilihat hampir sama dengan tindakan Anakin/Vader yang membu_nuh semua ahli Tusken Raiders selepas mencu_lik dan menjadi punca kema_tian ibunya, Shmi.

Kedua-duanya turut berkongsi persamaan dicurigai oleh tuan masing-masing. Seperti mana Vader yang sentiasa dicurigai oleh Maharaja Palpatine/Darth Sidious, nasib sama turut dialami oleh Masamune. Dalam kes beliau, dua shogun merasa curiga dengan kesetiaannya iaitu Toyotomi Hideyoshi dan Tokugawa Ieyasu.

Selepas pembu_nuhan Oda Nobunaga pada 1582, para daimyo bersaing menawarkan kesetiaan mereka kepada pihak-pihak yang berebut kuasa ketika itu. Dalam kes puak Date, kesetiaan diberi kepada Toyotomi oleh Terumune dan ia diteruskan oleh Masamune walaupun beliau agak keberatan melakukannya. Ini kerana Toyotomi ketika itu sudah bergelar shogun dan sesiapa yang menentangnya tahu perbuatan tersebut boleh memakan diri.

Walaupun kadang-kadang dikenakan tindakan keras oleh shogun kerana lewat membantu angkatannya termasuk di Odawara pada 1590,  itu langsung tidak melunturkan kesetiaan Masamune. Malah, beliau turut mengirim angkatan ten_tera diperlukan Toyotomi untuk menamatkan Pembero_ntakan Kunohe pada 1591 dan kempen Jepun di Semenanjung Korea dari 1592 hingga 1598.

Selepas pemergian Toyotomi pada 1598, perebutan kuasa sekaligus tercetus bagi merebut jawatan shogun. Masamune memilih menyatakan kesetiaan kepada Tokugawa Ieyasu selepas dinasihati orang kanannya, Kagetsuna. Selepas Ieyasu diangkat sebagai shogun pada 1603, beliau dianugerahkan kawasan Sendai sebagai kawasan pentadbirannya sebagai ganjaran membantu kempennya sebelum ini.

Begitupun, seperti Toyotomi, Ieyasu kadang-kadang meragui kesetiaan daimyo puak Date itu. Itu tidak menghalang beliau daripada membantu kempennya di Shiroishi dan Hasedo pada 1600. Malah, apabila Ieyasu berada di ambang ma_ut, Masamune berada di sisinya dan membacakan haiku mengandungi unsur Zen kepadanya.

Di sebalik kempen berda_rah dalam meluaskan kekuasaannya, beliau turut dilihat sebagai pemerintah berwawasan. Tohoku makmur semasa pemerintahannya kerana mengutamakan aktiviti perdagangan dan mengadakan hubungan dengan negara luar termasuk dengan Vatican di Rom. Bagaimanapun, hubungan ini lebih  kepada cara mendapatkan teknologi terkini dari negara asing seperti dilakukan oleh daimyo-daimyo lain termasuk Nobunaga.

Bagi membolehkan hubungan luar terjalin, Masamune mengarahkan sebuah kapal penjelajahan jenis geliung atau nanban-sen dibina. Kapal Date Maru atau San Juan Bautista dibina pada tahun 1613 dan mula berlayar ke luar Jepun pada Oktober tahun sama. Kapal ini turut mendapat sentuhan dua orang Sepanyol iaitu mubaligh Luis Setelo dan diplomat Kapten Sebastian Vizcaino.

Rombongan seramai 180 orang itu diketuai oleh salah seorang orang kepercayaannya, Hasekura Tsunenaga. Rombongan Masamune ini pernah singgah di Filipina, Mexico, Sepanyol dan Rom. Malah, lima daripadanya memilih kekal di Eropah selepas Ieyasu melaksanakan perintah pengharaman agama Kristian di Jepun pada 1614. Hari ini, 600 orang keturunan mereka dengan nama keluarga Japon (Jepun) kini menetap di Sepanyol.

Melihat kepada hubungan luar ini, ini turut menjelaskan mengapa Masamune tidak keberatan membenarkan agama Kristian disebarkan di Tohoku. Walaupun terpaksa akur dengan perintah Ieyasu untuk memburu penganut Kristian, itu langsung tidak memadamkan sifat toleransinya terhadap mereka. Malah, wujud dakwaan salah seorang anak Masamune ialah seorang Kristian tetapi tidak diketahui sama ada ia sahih atau tidak.

Beliau kembali menemui Penciptanya pada 27 Jun 1636. Melihat kepada sejarah hidup dan legasi yang ditinggalkan, tidak hairanlah mengapa Lucas melihat ia amat sesuai sebagai inspirasi Darth Vader.

RUJUKAN:

Carlo, T. (2021). Star Wars: The Real, Blo_odthirsty Samurai Who Inspired Darth Vader. CBR.


Mengenang Othman Wok – Sempena PRU Singapura

Jika berbicara mengenai politik orang Melayu di Singapura, nama beliau bukanlah asing di dalam sejarah perjalanan politik orang Melayu di Singapura sekitar 50 dan 60an. Othman Wok merupakan satu sosok yang tidak asing lagi di dalam era sejarah politik Melayu di Singapura.

Othman Wok dilahirkan pada 8 Oktober 1924 dan berasal dari keturunan Orang Laut. Beliau membesar seperti kebanyakan orang Melayu yang lain pada ketika itu di kampung kelahirannya. Othman juga antara generasi Melayu terawal yang mendapat tawaran pendidikan untuk belajar Bahasa Inggeris daripada kerajaan British. Sejak di bangku persekolahannya, Othman memang berminat untuk menjadi wartawan.

Setelah p3rang tamat, Othman menyertai Utusan Melayu dan bekerja sebagai wartawan . Tidak lama kemudian, beliau menerima tawaran daripada Yusof Ishak untuk menjadi penyunting akhbar tersebut. Pada tahun 1950, Othman telah dikurniakan biasiswa oleh Kerajaan British dan menyambung pelajarannya di London School Of Journalism.

Sekembalinya beliau dari London dan menjelang pertengahan tahun 50an beliau dilantik menjadi Setiausaha Agung Singapore Printing Employees Union (SPEU) yang memperjuangkan hak kebajikan pekerja khususnya dari segi gaji dan sosial. Dari situlah beliau mula mengenali Lee Kuan Yew. Beliau juga turut menjadi antara pengasa Parti Tindakan Rakyat (PAP).

Selepas tertubuhnya Parti Tindakan Rakyat (PAP) pada tahun 1954. Othman menyertai parti tersebut dan menjadi pengantara diantara masyarakat Melayu dan parti politik itu. Di awal penubuhan PAP, beliau terlibat di dalam bahagian lidah rasmi PAP, Petir, sesuai dengan pengalamannya di dalam Utusan pada sebelumnya.

Pada tahun 1959, beliau disokong oleh Ahmad Ibrahim untuk menjadi Ketua Cabang bagi kawasan Tampines//Geylang Serai. Pada tahun yang sama, beliau bertanding bagi kawasan Dewan Undangan Negeri Kampong Kembangan. Walaubagaimanapun, beliau kalah tipis di dalam pertandingan tersebut.

Empat tahun kemudian, beliau memenangi kerusi bagi Parlimen Pasir Panjang dan melepaskan jawatannya sebagai Timbalan Ketua Editor di Utusan Melayu bagi menumpukan karier beliau ke arah politik.  Beliau menjadi ahli parlimen berbangsa Melayu pertama di Singapura selepas kemenangan beliau. Beliau terus dilantik menjadi Menteri Kebajikan Sosial dalam penggal itu. Beliau banyak menjaga kebajikan rakyat khususnya umat Islam di Singapura.

Di bawah pentadbirannya, beliau telah menubuhkan Pejabat Urusan Haji Singapura bagi memudahkan pengurusan Haji bagi rakyat Singapura yang beragama Islam. Penubuhan Jabatan ini telah menjadi batu asas bagi penubuhan Majlis Ugama Islam Singapura yang ditubuhkan pada 1968.

Othman juga menfokuskan dalam bidang kebajikan dari segi sukan. Buktinya, Stadium Nasional pertama di Singapura telah berjaya dibina pada tahun 1973. Othman juga memperkasakan undang-undang kebajikan masyarakat Melayu bagi menjamin kebajikan mereka melalui penubuhan Pentadbiran Undang-Undang Muslim dan sebuah yayasan untuk mendirikan masjid-masjid di Singapura.

Pada tahun 1977, beliau telah dilantik menjadi Menteri Tanpa Portfolio dan dilantik sebagai Duta di Indonesia dan Papua sehingga tahun 1980.  Beliau dianugerahi Pingat Bintang Jasa Utama dari kerajaan Indonesia dan bersara pada tahun berikutnya. Setelah persaraan beliau, Othman dilantik menjadi salah seorang ahli Majlis Presiden bagi Hak Minoriti dan beberapa syarikat berkaitan kerajaan.

Pada tahun 1990, Othman telah dikurniakan Pingat Kebesaran Sang Nila Utama bagi menghargai jasanya. Beliau banyak mengisi masa dengan menulis buku menjelang dekad 90 an dan awal 2000 termasuklah biografi dirinya yang diterbitkan pada tahun 2000. Bagi mengenang penglibatannya di dalam bidang kewartawanan, Othman dianugerahkan Anugerah Tokoh Wartawan Dunia Melayu oleh Persatuan Bekas Wartawan Berita Harian.

Pada 17 April 2017, Othman telah menghembuskan nafasnya yang terakhir di Hospital Umum Singapura akibat sakit tua. Beliau telah dik3bumikan di Pusara Chua Chu Kang pada keesokkan harinya dan mendapat penghormatan sebagai seorang pahlawan.


Kisah Menteri Besar Yang Main Bola

Ini adalah komen dari Y. Bhg Dato’ Ghani Hassan sendiri, adik kandung Menteri Besar Negeri Sembilan. Selaku bekas pemain NS, beliau bermain juga di samping abangnya dalam banyak ketika. Untuk yang tidak tahu, Y. Bhg Dato’ Ghani adalah Naib Presiden PBNS yang kini turut memikul tanggungjawab selaku Naib Presiden FAM.

Beliau sendiri mengesahkan dan memberi komen tentang karier bolasepak dan ‘peristiwa kad merah’ Tok Mat Hassan, Menteri Besar Negeri Sembilan di Padang MPS, Seremban semasa zaman mudanya dalam dua post aku sebelum ini.

“Tok Mat tak pernah main untuk pasukan Utama Negeri Sembilan. Dia banyak bermain di kelab-kelab di KL dan Selangor. Antaranya Kelab Hong Chin, kemudian bermain juga untuk pasukan Universiti Malaya.”

“Rakan seangkatannya seperti Abdullah Ali, lagenda sepak sudut ‘banana kick’ Malaysia. Tok Mat dipanggil untuk bermain dengan Negeri Sembilan, tetapi beliau tolak kerana padanya pelajaran masa itu penting untuk merubah nasib keluarga kami yang susah maso tu.”

“Kad merah yg diperolehi ketika bermain adalah semasa beliau mewakili NS Malays menentang NS Indian. Saya pun bermain maso tu. Dia ditugaskan utk menjaga G. Torairaju pemain Malaysia ketika itu (kemudiannya jurulatih NS Cempaka).”

“Agak ea dek susah bona jago G. Torairaju, ditungka ea ketika dalam keadaan bahaya, sebelum itu dah dapek kad kuning. Bila pengadil tunjuk kad merah, dirampasnya kad merah tersebut dan dibaling, melayang macam ‘drone’ poie ea kad merah tu dan sangkut terus ateh pokok rendang topi jalan kek ucap ‘Selamat Datang Ke Seremban’ sekarang ni.”

“Lopeh tu, pengadil tak ada lagi kad merah. Tok Mat digantung seumur hidup oleh PBNS. Akhirnya dia pula yang jadi Presiden PBNS. Pernah dalam mesyuarat maso Tok Mat jadi Presiden PBNS, dicadang oleh Ahli Exco untuk tarik balik pengantungan ea, tetapi selaku Presiden dia tak setuju sobab dio ngaku dio salah.”

“Penggantungan tu hanya berkuatkuasa di Liga NS ajo maso tu. Kek negori lain buleh main. Nasib baik laa, FB takdo waktu tu. Kok ado jadi viral, ‘famous’ Tok Mat.”

“Keputusan perlawanan NS Malays vs NS Indian tu berkesudahan draw 1-1. Itu laa deh pengorbanan Tok Mat, ditungka ea G. Torairaju sampai tempang orang tu, dapek draw klu tidak NS Malays hanyut hari tu.”

Kamus Nismilan;
1. Jongkeh: Keras, selalunya menggambar keras dek lemas, atau mati tak bernafas.
2. Tungka: Tumbang, rebah, jatuh. Dalam konteks bolasepak; dijatuhkan, dikasari.

*Keterangan gambar;

1. Tok Mat dengan barisan pemain dalam pasukan UM nya sekitar 70an. Perhatikan lagenda Abdullah Ali bekas pemain Malaysia di sebelah kanan Tok Mat (berbaju belang) gambar dari FB peribadi Tok Mat sendiri. Abdullah Ali pernah mewakili Malaysia dalam skuad Sukan SEA 1979. Abdullah Ali bermain sebaris dengan Soh Chin Aun, James Wong, Mokhtar Dahari dan lain-lain lagenda bolasepak negara sekitar tahum 70an

2. G. Torairaju. Yang di torai eh dek tokmat sampai tempang. Joki eh dapek main Malaysia, jadi lagenda, siap lopeh tu jadi coach NS Cempaka balik ngadap Tok Mat.

3. Booklet satu pertandingan oleh Ovaltine sempena Piala Dunia Sepanyol 1982, membariskan semua ahli pasukan Malaysia dalam Kumpulan 3 Asia-Oceania dalam kelayakan di Kuwait. G. Torairaju dan Abdullah Ali dalam pasukan yang sama.

4. Persis kehenseman Tok Mat, Y. Bhg Dato Ghani Hassan sendiri.

Timo kasih Dato’, pueh ati sey dapek tau cito sebona eh.


Otak Berusia Lebih 2500 Tahun Ditemui Dalam Keadaan Baik

Pada tahun 2008 yang lalu, sekumpulan penyelidik dan ahli arkeologi dari Universiti York, yang terlibat dalam misi penggalian di tapak manusia pra-sejarah yang pernah menempati di kawasan tersebut untuk bercucuk tanam pada sekitar 2,000-3,000 tahun dahulu menemui sesuatu yang menakjubkan. Kawasan berlumpur di daerah Heslington, United Kingdom mula dibuka untuk penggalian secara besar-besaran oleh pihak Universiti York pada tahun 2007 (rujuk gambar kedua).

Dalam misi penggalian tersebut, mereka telah menemui tengkorak manusia yang diyakini hidup pada Zaman Besi. Tengkorak tersebut ditemui tanpa bahagian tulang yang lainnya mencetuskan tanda tanya kepada mereka. Lebih mengejutkan lagi, tengkorak yang ditemui tersebut mengandungi ‘permata’ yang mana ia masih dalam keadaan baik iaitu sebiji otak.

Ya, otak yang masih dalam keadaan kelihatan segar walaupun sudah tertanam di dalam tanah selama 2,500 tahun lamanya. Otak ini diberikan nama Heslington Brain atau Otak Heslington. Nama yang diambil daripada tapak penggalian tersebut.

Otak ini mula diketahui kewujudannya di dalam tengkorak tersebut setelah ia dibawa oleh pihak arkeologi ke makmal untuk dianalisis. Racheal Cubitt, pihak makmal York, yang bertanggungjawab dalam penemuan tersebut menyatakan yang beliau terkejut apabila terlihat ‘sesuatu’ yang berwarna kuning di dalam tengkorak tersebut. Setelah penemuan yang mengejutkan ini, pihak makmal mengeluarkan beberapa bahagian otak tersebut untuk dianalisis samada ia merupakan otak manusia atau sesuatu ‘benda’ yang lain. Dan hasilnya memberangsangkan. Ia sememangnya sebiji otak milik manusia zaman pra-sejarah (rujuk gambar ketiga).

Menurut ahli arkeologi dari Universiti York, Matthew Collins, daripada hasil sisa protein dan tisu yang masih terdapat di dalam otak tersebut menyatakan yang tengkorak tersebut dimiliki oleh seorang lelaki yang berusia sekitar 26-45 tahun dan diyakini hidup pada sekitar 673 SM-482 SM. Tambahan pula, saiz otak tersebut hanya berkurang sebanyak 20% sahaja daripada bentuk asalnya selama rentang waktu beribu tahun (rujuk gambar keempat). Satu kumpulan penyelidik khas yang dianggotai seramai 34 orang ahli dari pelbagai kepakaran terlibat dalam kajian ini.

Ketika seseorang manusia mati, bahagian organ yang pertama kali hancur adalah otak selain usus. Jadi, bagaimana otak ini boleh terselamat walhal, bahagian organ lainnya sudah hancur terlebih dahulu?

Dalam sebuah jurnal bertajuk ‘Journal of Archeological Science’, menyatakan antara sebab otak tersebut masih dalam keadaan yang baik adalah permukaan tanah yang tebal, udara yang lembap dan kekurangan kadar oksigen di dalam tanah berkemungkinan menyelamatkan otak tersebut daripada melalui proses kehancuran. Kemungkinan antara sebab-sebab yanh dinyatakan tersebut secara tidak sengaja telah menyelamatkan otak tersebut daripada hancur kesemuanya.

Para penyelidik mengemukakan teori punca kematiannya adalah digantung sampai mati. Setelah si mangsa sudah mati, kepalanya dipisahkan dan ditanam di dalam tanah. Kemungkinan kematiannya tiada unsur jenayah, tetapi ia tertuju ke arah upacara sesebuah ritual atau persembahan kepada dewa.

RUJUKAN:

1. Pictures: 2,500-Year-Old Brain Examined, National Geographic (8 April 2011).

2. Raman Spectroscopy in Archaeology and Art History, Volume 2 oleh Carl Heron (halaman 115).

3. 2,500 year old brain from the Heslington excavations examined by a team of scientists, University of York.

– TAMAT –


Kerana Covid-19, Macau Terciduk

Nota: J.udi HARAM di sisi Islam dan dilarang keras Pencipta! Penulis sekadar berkongsi maklumat, bukan untuk diikut atau ditiru.

1. Macau atau Macao Special Administrative Region (SAR) of People’s Republic of China ialah penempatan pertama imperialis Eropah di Timur Jauh (Far East; wilayah di Timur Asia seperti China, Jepun dan Korea Selatan/Utara dengan sesetengah sumber turut melibatkan Asia Tenggara dalam terminologi ini).

Pernah menjadi ‘anak emas’ Portugal (dipajak kepada mereka pada 1557 sebelum secara rasmi menjadi koloni empayar Portugis pada 1887), wilayah yang 6 kali lebih kecil berbanding bandar Taiping, Perak ini diberikan status SAR pada 1999 sebagai simbolik penyerahan kembalinya ‘pelabuhan bebas’ itu ke pangkuan China setelah ‘erat dirangkul’ Portugal sejak ratusan tahun. Penyerahan rasmi pada 1999 itu menandakan berakhirnya koloni terakhir milik penjajah Eropah di benua Asia (setelah termeterainya perjanjian China-Portugal yang ditandatangani 12 tahun sebelumnya).

2. Macau berperanan sebagai pelabuhan yang menjadi pelantar perdagangan utama antara Asia dan wilayah lain; kapal dagang dari Eropah seperti Itali dan Sepanyol turut berkunjung ke sini berjual beli dengan sutera dan teh dari China, India dengan rempah ratusnya dan Brazil dengan kilau emasnya.

Dengan model politik yang sama seperti Hong Kong iaitu “Satu Negara, Dua Sistem”, Beijing memberi kuasa autonomi untuk wilayah ini terus ‘hidup seperti biasa’ bagi 50 tahun mendatang (bermula 1999) dengan Beijing akan terus memegang kunci pertahanan dan urusan hal ehwal luar negara. Wilayah dengan kepadatan penduduk kedua tertinggi di dunia ini (selepas Monaco) memiliki keunikan tertentu dengan mata wang sendiri (Macanese Pataca), undang-undang berbeza (di sini perju.dian ialah industri yang sah sejak 1850-an) selain penggunaan bahasa tersendiri dengan Portugis ialah antara bahasa utama selain Kantonis dan Mandarin.

3. Sekarang ayuh kita perhatikan graf. Pada tahun 2019, Macau ialah negara yang memiliki pergantungan yang tertinggi di dunia untuk sektor pelancongan (dengan nukleus utamanya ialah industri perju.di.an) dengan peratusannya terpateri pada angka 50.2% iaitu separuh KDNK negara tersebut dijana oleh sektor ini! Untuk sebuah sektor yang paling teruk dilanyak oleh Covid-19, kebergantungan yang terlalu tinggi terhadap satu-satu sektor akan mengakibatkan keseluruhan struktur ekonomi negara terbabit goyah dan bergoncang.

Mana tak gelabah, akibat dilanggar Covid-19, Macau berenang dalam ‘lautan merah’ (rujuk graf) apabila hasil kasino mereka menjunam lebih 90% sejak Jan 2020 (sebelum Covid-19 mula mengganas). Hasil Feb hingga Aug 2020 sahaja jika dicampur masih tidak dapat menandingi hasil pada Jan 2020. Dengan 10% daripada populasi rakyatnya menjadi pekerja sepenuh masa di kasino (tidak termasuk separuh masa), penisbahan ini boleh dianggap yang tertinggi di dunia.

4. Dengan janaan USD37.9 billion (+-RM153.7 bilion) pada tahun 2018 untuk industri perjud.ia.n sahaja, Macau dengan ‘gayatnya’ telah jauh meninggalkan Las Vegas yang hanya mencatat USD6.6 billion (+-RM26.8 bilion). Pun begitu tidaklah menghairankan kerana yang membaham berbilion wang kaki jud.i di Macau tidak lain tidak bukan ialah konglomerat dari negara Uncle Sam juga iaitu Las Vegas Sands (pemilik The Venetian dan The Palazzo). Ada satu lagi fakta; bandar/wilayah kedua yang menjana keuntungan tertinggi di dunia selepas Macau dalam industri perj.udian ialah London dengan USD18.7 billion (+-RM75.9 bilion); sekitar 3 kali ganda yang dikaut Las Vegas. Big Ben bukan calang-calang juga rupanya, Las Vegas pun terciduk!

5. Negara seterusnya yang berada dalam senarai penisbahan tertinggi sektor pelancongan berbanding KDNK ialah Maldives. Negara kepulauan di Lautan Hindi ini mula memajukan sektor pengembaraan dan pelancongan sejak 1970-an dan kini 32.5% ekonominya bergantung di dahan sektor paling mudah pecah (fragile) ini. Biasa menerima sekitar 1.5 – 1.7 juta pelancong setahun (sebelum Covid-19), kerajaan Maldives telah mula membuka sempadan negaranya kepada pelancong luar sejak Julai 2020 kerana ‘didorong’ faktor kewangan.

Dengan banyaknya ‘ultra-luxury resort’ di negara ini, protokol kesihatan, kebersihan serta penjarakan sosial terjaga dengan cemerlangnya oleh pekerja dan pelancong (walau masih ada kelemahan) sekaligus membantu mereka ‘mengaut’ 556,000 pelancong pada 2020 walau pandemik masih teruk menghimpit. Pelancong yang datang pula walaupun kuantitinya kurang namun kualitinya tinggi; mereka tinggal lebih lama dengan tujuan yang pelbagai dan mereka lebih santai dan tidak tergesa-gesa (konsep Slow Tourism). Bagi sesetengah pemerhati pelancongan, mereka melihat tahun 2020 tercatat sebagai antara episod terbaik untuk Maldives walau keseluruhan planet Bumi diuji ranjau pandemik. Saya bagi 4 bintang!

6. Kesemua 15 negara teratas dengan penisbahan tinggi sektor pelancongan kepada KDNK ialah negara kepulauan kecuali Belize di Amerika Tengah (bersempadan Mexico dan Guatemala):

a) Aruba; Carribean, suhu yang agak selesa secara puratanya pada angka 27 darjah Celcius, tenaga alternatif agak aktif dibangunkan di sini.

b) Seychelles; Timur Afrika, dinamakan sempena nama Jean Moreau de Séchelles, Menteri Kewangan semasa era Louis XV, Raja Perancis.

c) British Virgin Islands atau BVI, sebuah wilayah di bawah pengaruh British, budayanya bercampur antara Eropah, Caribbean dan Afrika, turut digelar “The Sailing Capital of the World kerana aktiviti pelayaran/kapal layar sangat popular di sini.

d) Former Netherlands Antilles; Caribbean, telah pun ‘bebas’ daripada Belanda sejak 2010, Taman Negara Washington-Slagbaai antara yang menarik untuk dilawati di wilayah ini dengan tanah gurun tropika dipenuhi pokok kaktus dan didiami pelbagai spesis burung terutama flamingo.

e) Bahamas; Carribbean, 80 km tenggara Florida, memiliki 16 buah pulau utama dengan keluasan keseluruhan merentas 100,000 batu persegi, negara kepulauan ini memiliki antara pantai dengan air paling jernih di dunia.

f) St. Kitts and Nevis; Caribbean, 261 km², 1/3 saiz Perlis. Pernah nak berpisah pada 1998 tapi kurang undian 2/3 yang diperlukan. Golf, pelancongan eko dan scuba diving antara cabang aktiviti yang dipromosi secara agresif di sini.

g) Grenada; Caribbean, memiliki kebebasan media yang dijamin perlembagaan, pengeluar buah pala kedua terbesar dunia selepas Indonesia, pernah teruk dibantai Taufan Ivan pada 2004 hingga menjejaskan industri tersebut.

h) Cape Verde; 560km Barat Senegal, Afrika. Mendapat kemerdekaan daripada Portugal pada 1975, negara di tengah Lautan Atlantik ini memiliki landskap gunung berapi yang cukup menakjubkan.

i) Vanuatu; Kepulauan Pasifik Selatan, dengan lebih 80 pulau (ada yang langsung tiada penghuni), jika tiba ke pulau ini, pelancong seolah-olah terasa memasuki portal ke dunia lain; indah dan menakjubkan!

j) Lain-lain: Anguilla dan St. Lucia


Penyakit Crohn: Sakit Perut Melampau

17 tahun ibarat permulaan hidup seorang remaja. Ada yang membayang diri mereka sebagai jutawan, memandu kereta mewah dan berkahwin dengan pasangan sempurna. Ada yang membayangkan diri mereka berhijrah ke luar negara dan berjaya di sana.

Itulah lumrah, yang jauh lebih baik daripada nasib seorang remaja bernama Maizey Nunn.  Seorang remaja yang didiagnos menghidap penyakit ini pada tahun 2013.

Maizey hanya mahu sembuh. Usia remajanya bergelumang dengan kes4kitan pada perut, kencing melampau dan kelesuan. Dia banyak tertinggal dalam persekolahan.

Dan hati ibu mana yang tidak h4ncur apabila melihat anak perempuan sendiri menangis dan meng3rang kes4kitan di atas riba mereka. Maizey cuba tukar amalan pemakanan, memilih hanya bebas tenusu dan gluten tanpa sebarang kejayaan.

Selepas berjumpa dengan doktor, kes Maizey dipanjangkan ke pakar sistem penghadaman (gastroenterologi). Organ penghadaman Maizey diperiksa dengan menggunakan kamera melalui mulut (endoskopi).

Selepas disahkan, Maizey perlu berpantang daripada bertih jagung, buah-buahan, jus, kekacang, sayur mentah (salad) dan banyak lagi.

Maizey akhirnya tidak tahu apa boleh dimakan pun. Apabila nekad berpantang epal, beliau juga enggan makan anggur, mangga dan pisang.

Sudah tujuh tahun berlalu, nikmat banyak buah tidak membasahi anak tekaknya. Maizey juga tidak lagi stabil, dengan kegelisahan (anxiety) teruk.

Inilah Peny4kit Crohn yang sebenarnya keradangan pada salur penghadaman seseorang. Belum ada kajian perubatan yang menemui ubat untuk penyakit ini.

Simptom-simptomnya bermula dengan cirit-birit, demam dan s4kit mulut. Jika teruk, pes4kit mengalami keb0coran n4jis yang boleh ada kesan d4rah pun.

Ia ngeri. Ia bukan satu gurauan untuk diketawakan, kerana punca sebenar masih belum dikenalpasti. Tabiat pemakanan dan tekanan harian hanya diketahui boleh mengeruhkan keadaan sahaja.

Jadi dalam hal ini, pihak doktor berpendapat bahawa dua punca yang mencetuskan Peny4kit Crohn.

Berdasarkan data semasa, terdapat beberapa faktor yang memungkinkan Peny4kit Crohn.

Apa yang dialami Maizey Nunn dan ramai lagi sebenarnya sukar untuk dirawat. Peny4kit Crohn boleh menyebabkan komplikasi pada saluran najis. Ketebalan dinding usus boleh dijejaskan, yang menyebabkan keadaan tersumbat.

Malah radang yang kr0nik juga boleh menyebabkan uls3r pada salur penghadaman dari mulut ke dubur yang boleh terk0yak pun kerana j4ngkitan kuman. Ulser jika dibiarkan akan menjadi fistula, yang sebenarnya ialah hubungan tidak normal antara dua bahagian seperti usus dan kulit (atau antara-organ).

Dalam menghadapi keadaan sebegini, tentu sekali pes4kit tidak begitu selera makan kerana takut. Mereka akan kehilangan berat badan, yang menyebabkan kekurangan zat (malnutrisi) pula. Kekurangan zat besi atau Vitamin B-12 hanya akan mendedahkan risiko anemia.

Jadi diagnosis pada Maizey sebenarnya sangat menyayatkan hati. Usia yang begitu muda ini meningkatkan lagi cabarannya buat masa akan datang.

RUJUKAN:

Mayo Clinic. (2019). Crohn’s dis3ase.
https://www.mayoclinic.org/diseases-conditions/crohns-disease/symptoms-causes/syc-20353304#:~:text=Crohn’s%20disease%20is%20an%20inflammatory,digestive%20tract%20in%20different%20people.

Nunn, M. (2020). Maizey Nunn – My IBD Story.
Daripada https://www.ibdrelief.com/ibd-stories/maizey-nunn


Bala Komunis Yang Dua Kali Menimpa Balai Polis Kuala Krau

Serangan pengganas komunis ke atas balai-balai polis semasa peristiwa Darurat bukan sesuatu yang baru. Antara serangan mereka yang paling dikenali umum ialah serangan ke atas Balai Polis Bukit Kepong pada 23 Februari 1950. Tetapi ada satu serangan komunis ke atas sebuah balai polis yang berlaku bukan sekali tetapi dua kali iaitu serangan ke atas Balai Polis Kuala Krau di Temerloh, Pahang.

Serangan pertama ke atas balai polis berkenaan berlaku pada 26 Jun 1948. Mengikut keterangan saksi iaitu Osman bin Mohd Yusof yang kini berusia 70-an, insiden tersebut berlaku pada waktu malam semasa mereka sekeluarga sedang makan malam. Pada ketika itu, dia baru berusia tiga tahun.

Tatkala satu keluarganya enak menikmati hidangan, tiba-tiba mereka terdengar bunyi puluhan das tembakan dilepaskan dari arah balai polis. Bapanya, Mohd Yusof sedar pada ketika itu, pengganas Bintang Tiga sedang menyerang Balai Polis Bukit Krau. Lantas, dia bergegas ke balai sambil membawa mesingan ringan Bren (Bren machine gun).

Tetapi sebelum itu, kami cadangkan korang untuk dapatkan PERTEMPURAN DI HUTAN. Buku ini merakamkan kisah Dato Rani Abduk Rashid dalam pertempuran-pertempurannya melawan komunis. Buat julung kalinya kisah kepewiraan dirinya dan anggota keselamatan yang lain direkodkan dengan mendalam dalam sebuah buku. Dapatkan sekarang, ada DISKAUN lagi! Pautan pembelian: https://shopee.com.my/The-Patriots-Pertempuran-Di-Hutan-Hardcover–i.238336777.17131032084

Ibu Osman, Mahani Konel yang ketika itu sarat mengandung meminta Osman dan abangnya segera bersembunyi dan tidak membuat sebarang bunyi. Disebabkan bunyi puluhan das tembakan yang dilepaskan, pihak polis ketika itu berdepan dengan gerombolan besar komunis. Mahani cuba membantu mereka dengan keluar dari rumah sambil membawa selaras senapang.

Bagaimanapun, kelibatnya disedari oleh seorang pengganas sebelum dia kemudiannya ditembak mati. Kematian Mahani diketahui oleh anak-anaknya sebaik mereka melihat tubuhnya yang tidak bernyawa dan berlumuran dengan darah semasa mencarinya di luar. Di sebalik semua ini, serangan yang dilancarkan pengganas komunis berakhir dengan kegagalan. Akibatnya, pengganas Bintang Tiga pulang hampa dan dipaksa berundur semula ke hutan.

Tetapi jika anda merasakan mereka sudah serik menyerang Balai Polis Kuala Krau, anggapan anda meleset sama sekali. Setahun selepas itu atau lebih tepat 11 September 1949, gerombolan pengganas jahanam sekali lagi bikin onar pada awal pagi hari tersebut. Kali ini, giliran 250 orang pengganas diketuai ketua mereka Ah Kit. Bagaimanapun, pihak polis bagaikan sudah menghidu akan berlakunya serangan disebabkan kelibat Ah Kit dikesan sekitar Kuala Krau beberapa hari sebelum serangan itu berlaku.

Sebelum menyerang Balai Polis Kuala Krau, pengganas komunis telah mengawal atau menutup jalan-jalan utama ke Kuala Krau bagi memastikan sebarang bantuan tidak kunjung tiba. Ini termasuk menterbalikkan sebuah keretapi yang membawa pasukan polis bantuan yang tiba dari Balai Polis Mentakab. Selain itu, mereka turut menyerang stesen api dan membunuh dua pegawai British yang bertugas di situ.Gerombolan pengganas sama turut menembak mati dua orang wanita semasa mendapatkan ubat dari sebuah kedai ubat.

Dua orang individu yang tahu kisah serangan kedua ini ialah Allahyarham Koperal Wok Zainal dan Baharin Md. Duhun. Mengikut keterangan penduduk tempatan, kelibat gerombolan komunis ini disedari oleh Baharin semasa membuat rondaan rutin. Hal tersebut segera dilaporkan kepada balai yang menyaksikan 30 orang anggota dan pegawai polis terpaksa berdepan serangan 250 orang pengganas.

Di atas kertas, kelebihan bilangan dan senjata memihak kepada gerombolan pimpinan Ah Kit itu. Tetapi itu langsung tidak menggentarkan mereka dalam balai untuk berjuang habis-habisan. Bak kata pepatah, biar putih tulang, jangan putih mata. Serangan yang berlangsung selama beberapa jam itu hanya berakhir selepas mereka mendengar laungan azan Subuh yang menandakan pagi bakal menjelma.

Atas sebab itu, serangan kedua ke atas Balai Polis Kuala Krau ini turut dirujuk sebagai serangan Subuh Berdarah. Bagaimanapun, kesudahan serangan berbeza dengan apa yang berlaku di Bukit Kepong. Di Kuala Krau, pasukan polis berjaya mempertahankan balai dan hanya melaporkan kehilangan nyawa beberapa anggota.

Antara anggota polis yang gugur semasa mempertahankan balai berkenaan ialah seorang anggota polis dari Kuala Krai, Kelantan bernama Hamzah. Allahyarham Hamzah sepatutnya pulang ke kampung sehari selepas itu bagi membuat persiapan perkahwinan. Tetapi itulah roda kehidupan, manusia hanya mampu merancang tetapi Tuhan yang menentukan segala-galanya.

Serangan kali kedua pengganas komunis ke atas Balai Polis Kuala Krau sekali lagi berakhir dengan kegagalan. Dan sebarang rancangan mereka untuk menyerang balai tersebut dibatalkan selepas kekuatan anggota balai ditambah kepada 60 orang. Lebih 120 orang polis tambahan turut ditempatkan di situ bersama seorang penolong pegawai penyiasat berdarah British. Perubahan ini turut membantu menukar status Kuala Krau dari kawasan hitam (kawasan aktif komunis) kepada kawasan putih (bebas daripada pengaruh komunis) pada April 1956.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:

World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN

MStar. (2021, 31 Ogos). “Ibu ditembak di dada ketika sarat hamil” – Anak imbau keberanian Mahani Kenel angkat rifle serang komunis di Balai Polis Kuala Krau.

Illani, R. (2019, 5 Ogos). Tragedi Balai Polis Kuala Krau Diserang 250 Pengganas Komunis. Iluminasi.


Bahlul Dan Abu Nuwas: Kisah Orang Gila

Orang kita, kalau sebut Bahlul, mesti akan marah. Tapi asal usul perkataan Bahlul ni ada sedikit kisah disebaliknya.

Bahlul ni sebenarnya nama gelaran kepada seorang hakim yang soleh lagi kaya-raya. Nama asalnya ialah Wahab bin Amru yg dilahirkan di kota Kufah. Dikatakan bahawa Wahab bin Amru ni sepupu merangkap saudara angkat kepada Khalifah Harun ar-Rasyid iaitu pemerintah paling masyhur dalam Dinasti Bani Abbasiyyah. Wahab bin Amru ini merupakan murid kepada seorang ulama keturunan Rasulullah iaitu Imam Musa al-Kazim.

Suatu ketika, Khalifah merasakan pengaruhnya sedang digugat oleh kemasyhuran Imam Musa al-Kazim. Gerakan Syiah yg mengguna pakaikan nama Imam Musa al-Kazim melakukan pelbagai pemberontakan dalaman. Khalifah menyalahkan Imam Musa al-Kazim dalam kejadian2 pemberontakan tersebut.

Oleh itu, Khalifah ingin memenjarakan Imam Musa al-Kazim dan memburu murid-muridnya agar kestabilan kedudukan pemerintah terjamin. Sedangkan Imam Musa al-Kazim dan hampir seluruh ulama Ahlul Bait tiada kaitan pun dengan agenda politik kaum Syiah. Kaum Syiah salah guna nama Imam Ahlul Bait sepertimana umat Nasrani salah guna nama Nabi Isa.

Khalifah meminta pandangan hakim-hakim dalam kerajaannya. Semua bersetuju dengan keputusan Khalifah kecuali Wahab bin Amru yang membangkang kerana ini suatu bentuk kezaliman terhadap orang soleh yang langsung tidak bersalah.

Wahab bin Amru bersama beberapa tokoh lain segera datang bertemu Imam Musa al-Kazim bagi meminta nasihat apa yg perlu mereka lakukan skrg. Walaubagaimanapun, Imam Musa al-Kazim hanya memberikan isyarat ج kepada mereka. Oleh itu, masing-masing menafsirkan rahsia hurf ج tersebut.

Ada yg menafsirkan ج sebagai Jabal (bukit) lalu mengertilah mereka untuk pergi bersembunyi di sebalik bukit-bukau. Ada yg tafsirkan ج sebagai Jalaul Watan (lari keluar negara). Tetapi, Wahab bin Amru menafsirkan hurf ج tersebut sebagai Junun (gila).

Maka Wahab bin Amru pun dengan segera merubah wataknya menjadi orang gila (majnun) seperti dirasuk Jin. Oleh kerana Wahab bin Amru ini kelihatan seperti gila, maka masyarakat Baghdad menggelarnya sebagai Bahlul. Dan kerana beliau “gila”, Khalifah tidak dapat mengambil sebarang tindakan undang2 terhadapnya. Maka selamatlah Bahlul dari tindakan sang penguasa.

Sebaliknya, Bahlul masih lagi bebas keluar masuk istana, makan minum, menerima “upah” jika dijemput Khalifah dan lain-lain kenikmatan tidak seperti rakan-rakannya yang telah lari atau bersembunyi. Bahkan, Bahlul bebas mencaci maki Khalifah dihadapan orang ramai tanpa risau diambil tindakan memandangkan beliau “orang gila”. Dalam gila-gila Bahlul, beliau menyebarkan ilmu Hikmah secara tersirat tanpa diketahui oleh orang ramai. Hanya orang yang tertentu sahaja yang faham apa yang beliau cuba sampaikan.

Selain Bahlul, ada seorang lagi tokoh masyhur yang hampir serupa dengannya dan hidup sezaman. Beliau ialah al-Hassan bin Hani al-Hakam. Beliau merupakan seorang penyair yang masyhur dalam empayar pada ketika itu. Beliau berketurunan kacukan Arab-Farsi dilahirkan di tanah Syam. Beliau digelar sebagai Abu Nawas/Abu Nuwas.

Beliau pernah memuji Keluarga al-Barmaki, iaitu Elit Politik Parsi yg juga musuh politik Khalifah Harun ar-Rasyid. Oleh itu, Abu Nawas terpaksa melarikan diri ke Mesir. Beliau kembali ke Baghdad pada zaman Khalifah Muhammad al-Amin bin Harun ar-Rasyid setelah menggantikan ayahandanya yang meninggal. Ketika inilah Abu Nuwas mengarang pelbagai Syairnya. Ucapan-ucapan dalam karyanya kelihatan “gila” kerana maksud yang hendak disampaikan begitu dalam dan amat sukar difahami.

Abu Nuwas pernah dipenjarakan oleh Khalifah apabila didapati mabuk. Kehidupan Abu Nuwas semakin sukar apabila Khalifah Muhammad al-Amin digulingkan oleh saudara baginda sendiri iaitu Abu al-Abbas al-Makmun bin Harun ar-Rasyid. Setelah itu, Abu Nuwas kembali menjalani kehidupan yang warak dan mendendangkan syair-syair yang memuji khalifah agar dibebaskan dari hukuman. Abu Nuwas pernah memuji Khalifah lebih kaya dari Tuhan.

Nama dan kisah Abu Nuwas ini menjadi masyhur dan disebut-sebut apabila ianya termaktub dalam karya “Hikayat 1001 Malam”. Ianya juga dicatat oleh ulama sejarah Islam yang terkenal iaitu Khatib al-Baghdadi dalam karyanya Tarikh al-Baghdadi.

Dua putera yang mewarisinya Harun Ar-Rashid iaitu al-Amin dan al-Makmun terkenal sebagai khalifah yang berfahaman Muktazilah dan suka menghukum orang yang tidak sependapat dengan pemerintahan mereka.

Begitulah kisah orang “gila-gila” yang masyhur. Walau zahir mereka kelihatan “gila”, tetapi hakikatnya mereka adalah orang bijak. Terbalik dari orang zaman sekarang, kelihatan elok rupa paras, tetapi belum tentu cerdik dan waras pemikirannya. “Sesungguhnya ilmu Hikmah itu telah lenyap dari dada Mukmin, carilah ia walau dari mulut-mulut orang ‘gila’. Ambillah walau dari mana sahaja asal dan datangnya, jangan lihat siapa yang berkata tetapi lihat apa yang dikatakannya”.

* Jemput follow penulis : https://instagram.com/khairiasyraf_17


Istighfar (Meminta Ampun) Dan Taubat

Dari Abu Hurairah Radhiyallahu ‘anhu, ia berkata: Saya mendengar Rasulullaah Shallallahu ‘alaihi wa aalihi wasallam bersabda:
“Demi Allah, sesungguhnya aku mohon ampun dan bertaubat kepada Allah lebih dari tujuh puluh kali dalam sehari”.
(HR. Bukhari)

Dari Al Aghor Al Muzani Radhiyallahu ‘anhu, bahwa Rasulullaah Shallallahu ‘alaihi wa aalihi wasallam bersabda:
“Bahwasanya terkadang timbul perasaan yang kurang baik dalam hati dan aku membaca istighfar (mohon ampun) kepada Allah seratus kali dalam sehari”.
(HR. Muslim)

Dari Abu Hurairah Radhiyallahu ‘anhu, bahwa Rasulullah Shallallahu ‘alaihi wa aalihi wasallam bersabda:
“Demi Dzat yang jiwaku berada di Tangan-Nya, seandainya kalian tidak berbuat dosa, niscaya Allah akan menghilangkan kalian dari muka bumi dan Allah akan mendatangkan suatu kaum lain yang berbuat dosa, lalu beristighfar (memohon ampun) kepada Allah Ta’ala. Dan Allah mengampuni mereka”.
(HR. Muslim)

Dari Ibnu Umar Radhiyallahu ‘anhuma, ia berkata:
“Kami menghitung Rasulullah Shallallahu ‘alaihi wa aalihi wasallam membaca :
“Robbighfirlii watub ‘alaiyya innaka antat tawwaaburrohiim”
(Ya Tuhan, ampunilah aku dan terimalah taubatku. Sesungguhnya Engkau Maha Penerima taubat lagi Maha Penyayang)..
sebanyak seratus kali dalam satu majlis”.
(HR. Abu Dawud & At Tirmidzi)

Dari Ibnu ‘Abbas Radhiyallahu ‘anhuma, bahwa Rasulullah Shallallahu ‘alaihi wa aalihi wasallam bersabda:
“Barangsiapa membiasakan beristighfar, maka Allah melapangkan kesempitannya dan memudahkan segala kesulitannya dan memberi rizki kepadanya dari arah yang tiada disangka-sangka”.
(HR. Abu Dawud)

Dari Ibnu Mas’ud Radhiyallahu ‘anhu, bahwa Rasulullah Shallallahu ‘alaihi wa aalihi wasallam bersabda:
“Barangsiapa yang berdoa:
“Astaghfirullaahalladzii laa ilaaha illa huwal hayyul qoyyuum wa atuubu ilaihi”
(Saya mohon ampun kepada Allah Dzat yang tidak ada sesembahan yang benar melainkan Dia yang Maha Hidup, lagi terus-menerus mengurus makhluk-Nya dan saya bertaubat kepada-Nya),
maka diampunilah dosa-dosanya walaupun lari dari perang”.
(HR. Abu Dawud, At Tirmidzi & Al Hakim, Berkata Al Imam An Nawawi: hadits ini shahih berdasarkan syarat Al Bukhari & Muslim)

Penjelasan Syaikh Muhammad Bin Shalih Al ‘Utsaimin Rahimahullah berkenaan dengan riwayat-riwayat diatas:

Berkata Rasulullah Shallallahu ‘alaihi wa aalihi wasallam, sebagaimana yang diriwayatkan Al Aghor Al Muzani Radhiyallahu ‘anhu:

(“Bahwasanya terkadang timbul perasaan yang kurang baik dalam hati”) yakni sesuatu yang membuat kalut pikiran dan perasaan Nabi Shallallahu ‘alaihi wa aalihi wasallam (“dan aku membaca istighfar (mohon ampun) kepada Allah seratus kali dalam sehari”) kemudian Nabi Shallallahu ‘alaihi wa aalihi wasallam mengucapkan istighfar (astaghfirullah) dalam sehari sebanyak seratus kali.

Perhatikan perangai Nabi Shallallahu ‘alaihi wa aalihi wasallam diatas, padahal Allah Subhanahu Wa Ta’ala telah mengampuni dosa-dosa beliau Shallallahu ‘alaihi wa aalihi wasallam yang telah lalu dan yang akan datang, namun Nabi Shallallahu ‘alaihi wa aalihi wasallam tetap beristighfar memohon ampun kepada Allah. Maka bagaimana dengan kita? dimana kita memiliki hati yang keras, bahkan mati dan tidak terlintas rasa kurang baik dalam hati serta pikiran ketika melakukan dosa-dosa dan pelanggaran. Dan sungguh engkau akan dapati manusia sangat sedikit untuk menaruh perhatian dalam masalah ini. Oleh karena itu sudah semestinya bagi manusia meneladani perangai Nabi Shallallahu ‘alaihi wa aalihi wasallam yang mulia, yakni dengan banyak beristighfar sebagaimana yang dinyatakan Ibnu Umar Radhiyallahu ‘anhuma, “Kami menghitung Rasulullah Shallallahu ‘alaihi wa aalihi wasallam membaca :

Demikian yang diamalkan Nabi Shallallahu ‘alaihi wa aalihi wasallam, dan itu merupakan suatu kenikmatan dari Allah Subhanahu Wa Ta’ala atas hamba-Nya ketika si hamba terpedaya untuk berbuat dosa dan kemudian beristighfar memohon ampun kepada Allah.

Riwayat diatas memberikan motivasi bagi manusia, agar mau bersungguh-sungguh dalam beristighfar dan memperbanyaknya. Karena dengan sebab itu manusia dapat mencapai derajat orang-orang yang suka beristighfar kepada Allah ‘Azza Wa Jalla. Sebagaimana yang dinyatakan Abu Dawud dalam Sunan-nya:

(Barangsiapa membiasakan beristighfar) yakni dalam keadaan terus-menerus beristighfar dan memperbanyaknya, maka akan menjadi sebab untuk melapangkan kesempitan dalam hidupnya dan memudahkan segala kesulitannya serta memberi rezeki kepadanya dari arah yang tiada disangka-sangka.

Hadits-hadits yang berkenaan dengan keutamaan Istighfar dan pujian serta motivasi bagi pelakunya sangatlah banyak. Maka wajib atasmu wahai saudaraku untuk memperbanyak istighfar. Yang paling banyak diucapkan:

Allahummaghghfirli (Ya Allah ampunilah aku),
Allahummarhamni (Ya Allah rahmatilah aku),
Astaghfirullaaha wa atuubu ‘ilaih (Aku memohon ampun kepada Allah dan bertaubat kepada-Nya)
dan lafadz-lafadz yang semisalnya.

Semoga pada hari kiamat kelak engkau berjumpa dengan Allah dalam keadaan dijawab permohonanmu, dan Allah mengampunimu.
Wallahul muwaffiq.


Bolshevik Dan Menshevik Dalam Sejarah Rusia

Revolusi Rusia 1917 menyaksikan kemunculan pelbagai kelompok dari gerakan pro-monarki dan sosial demokrat hinggalah Bolshevik dan Menshevik. Sebut pasal Bolshevik, parti inilah yang kemudiannya muncul sebagai pemenang dalam peristiwa berkenaan dan menyediakan batu asas kepada penubuhan Kesatuan Soviet beberapa tahun kemudian.

Jadi, siapa Bolshevik dan Menshevik? Dua kumpulan ini sebenarnya mewakili dua kelompok utama dalam Parti Pekerja Sosial Demokratik Rusia (RSDLP) yang ditubuhkan pada tahun 1898. Memandangkan parti politik diharamkan di Rusia semasa era Tsar, mana-mana individu yang cuba berbuat demikian akan ditahan pihak berkuasa.

Dalam kes RSDLP, mereka cuba menubuhkan satu kongres agar dihadiri oleh ahli-ahli parti. Tetapi hanya sembilan orang sahaja yang hadir dan kesemua mereka kemudiannya ditahan pihak berkuasa. Kongres kedua RSDLP kemudiannya diadakan pada tahun 1903 dan dihadiri oleh 50 orang ahli.

Kongres tersebut diadakan bagi membincangkan peristiwa-peristiwa yang berlaku ketika itu dan apa tindakan selanjutnya yang perlu diambil. Vladimir Lenin mencadangkan pergerakan parti diketuai oleh sekumpulan pakar profesional berbanding sekumpulan besar amatur.

Namun begitu, pandangan tersebut kurang dipersetujui Julius/L. Martov (dua nama samaran Yuly Osipovich Tsederbaum) yang mahukan model keahlian parti secara besar-besaran seperti parti-parti sosial demokratik di Eropah Barat ketika itu. Perbezaan pendapat dua tokoh utama sosialis Rusia itu mengakibatkan RSDLP berpecah kepada dua.

Memandangkan kumpulannya mendominasi pemilihan jawatan dalam parti, kumpulan Lenin menggelar diri mereka Bolshevik atau Kelompok Majoriti. Manakala kumpulan Martov pula menggelar diri mereka Menshevik atau Kelompok Minoriti walaupun mempunyai bilangan ahli yang lebih ramai berbanding Bolshevik.

Perpecahan dua kelompok ini sememangnya mengelirukan ahli parti. Tetapi dalam tempoh tersebut, ia tidaklah sampai ke tahap perpecahan yang akhirnya memecahkan parti. Di sini, dua kumpulan ini dilihat sebagai pro-Lenin atau anti-Lenin dan polisi yang dibawa kedua-dua kumpulan.

Menshevik menentang sekeras-kerasnya idea model kediktatoran parti berpusat yang dicadangkan Lenin yang dianggap tidak demokratik. Dua kumpulan ini juga turut berbalah tentang bagaimana revolusi sosialisme dapat direalisasikan.

Lenin melihat hanya satu revolusi sahaja diperlukan untuk melaksanakan revolusi sosialisme dan mengangkat pekerja ke tempat sepatutnya. Tetapi bagi Menshevik, mereka melihat kerjasama dengan kelompok borjuis/kelas pertengahan penting bagi mewujudkan rejim liberal dan kapitalis di Rusia. Dari situ, barulah ia akan membawa kepada revolusi sosialisme sepenuhnya.

Bukan sekali ramai pemimpin RSDLP cuba menyatukan semula parti dengan mendamaikan kedua-dua puak. Ini cuba dicapai pada tahun 1910 hasil gagasan seorang pemimpin Bolshevik yang berpengaruh bernama Viktor Nogin. Pada awalnya, ramai ahli Bolshevik kurang bersetuju dengan saranan Nogin tetapi bersedia mencuba demi kebaikan parti.

Namun begitu, usaha ini kurang disenangi oleh kerajaan Tsar Nicholas II ketika itu. Seperti parti-parti politik lain ketika itu, mana-mana organisasi yang dianggap mencabar kekuasaan baginda akan dihapuskan. Dalam kes Bolshevik, usaha perdamaian kedua-dua puak tidak berhasil berikutan tindakan polis menyusup dalam kedua-dua organisasi dan memainkan peranan sebagai batu api.

Hasutan-hasutan sebegini mengakibatkan ketegangan antara kedua-dua puak masih lagi hangat. Malah, Lenin sendiri menolak usaha penyatuan semula dua kumpulan RSDLP tetapi dinafikan oleh majoriti kepimpinan Bolshevik. Bagaimanapun, usaha tersebut menemui jalan buntu pada Ogos tahun sama berikutan tindakan tuduh-menuduh membabitkan pemimpin kedua-dua organisasi.

Perselisihan ini bagaimanapun tidak menghalang mereka menjadi pemain utama Revolusi Rusia 1905 dan pembentukan majlis-majlis pekerja yang dikenali sebagai soviet. Semasa penubuhan Duma, Menshevik antara kelompok yang bertanggungjawab menubuhkan Parlimen Rusia itu dengan Soviet lewat menyertainya selepas Lenin berubah fikiran.

Bagi Lenin, semua perkara yang berlaku pasca-Revolusi 1905 dianggap sudah terlewat dan hanya menangguhkan revolusi yang akan berlaku. Lambat-laun, revolusi sosialisme akan berlaku juga dengan golongan pekerja menjadi teras utama gerakan berkenaan.

Perpecahan dalam RSDLP membawa kepada tindakan Lenin keluar parti pada tahun 1912. Dari situ, beliau menubuhkan Parti Bolshevik dan parti tersebut pada awalnya dianggotai segelintir ahli yang setia kepadanya. Bagi ramai ahli Bolshevik dalam RSDLP, apa yang dilakukan Lenin dianggap satu pengkhianatan.

Tetapi bilangan ahli parti kemudiannya bertambah termasuk dalam kalangan pekerja radikal yang merasakan gerakan Menshevik dalam RSDLP sebagai lembut dan tahu menjaga kedudukan sendiri sahaja.

Tahun tersebut turut menyaksikan gerakan pekerja mengalami perubahan signifikan. Ini berikutan peristiwa pembvnvhan beramai-ramai di sebuah lombong di Sungai Lena. Dalam peristiwa tersebut, 500 orang pelombong m4ti dit3mbak oleh pihak berkuasa. Akibatnya, ini mendorong mereka melancarkan mogok secara besar-besaran di seluruh negara.

Apabila Rusia mengumumkan penyertaan mereka dalam P3rang Dunia Pertama (WWI), umumnya penyertaan tersebut disokong oleh majoriti rakyat termasuk kelompok Menshevik. Tetapi bila geng Bolshevik menolak penyertaan Petrograd dalam p3rang berkenaan, ini menjadikan mereka sebagai pariah dalam gerakan sosialis.

Kedua-dua kumpulan kemudiannya menjadi pemain penting dalam pelbagai peristiwa yang membawa kepada Revolusi Rusia 1917. Apabila kerajaan sementara dibentuk diketuai Putera Georgy Lvov, pada awalnya kerajaan ini disokong oleh puak Bolshevik dan mereka juga turut menimbang kemungkinan bergabung dengan musuh lama mereka.

Tetapi selepas Lenin kembali dari buangan di Switzerland, beliau berjaya menyatukan semula kumpulan-kumpulan yang berpecah dalam partinya dan mereka taat kepada arahan yang diberi. Menshevik tidak tahu bagaimana memberi reaksi terhadap perkembangan pesaing mereka itu.

Yang pasti, kehadiran Lenin semakin mengukuhkan keazaman mereka sebagai gerakan politik Rusia yang digeruni. Populariti mereka turut dibantu oleh pendirian parti yang masih tegas menolak pembabitan Rusia dalam WWI dan enggan terbabit dalam kerajaan sementara. Mereka tahu kerajaan tersebut akan tumbang tetapi menunggu masa sesuai untuk melakukannya.

Peluang tersebut timbul apabila keahlian parti kini mencecah 250,000 orang pada Oktober 1917. Ini membolehkan mereka mendominasi kebanyakan soviet dan sudah bersedia untuk bangkit menggulingkan kerajaan sementara pimpinan pengganti Lvov, Alexander Keresnky. Pada 25 Oktober, perkara tersebut berlaku.

Peristiwa penggulingan kerajaan sementara ini berlaku seiring dengan Kongres Soviet yang berlangsung pada minggu sama. Lenin melihat sekiranya undian kongres berkenaan berjaya, Bolshevik perlu membentuk satu kerajaan baru bersama parti-parti lain termasuk musuh ketat mereka, Menshevik. Bagi beliau, ini sesuatu yang patut dicegah segera.

Justeru, bila ahli-ahli delegasi Kongres Soviet mendapat tahu serbuan ke atas Winter Palace, ramai memilih meninggalkan Kongres Soviet termasuk golongan Menshevik. Apa yang dilakukan merupakan satu kesilapan besar. Dalam kongres inilah, pihak Bolshevik mendominasi jawatan-jawatan dalam kerajaan baru sekaligus menjadi batu asas kepada pembentukan Kesatuan Soviet.

Pihak Menshevik berusaha menentang pergerakan mereka termasuk menubuhkan sebuah parti pembangkang tetapi tidak berhasil. Sebaliknya, golongan ini ditekan sehabis-habisnya oleh Lenin termasuk menggunakan aset keselamatan mereka, Cheka. Menjelang tahun 1920-an, tiada lagi organisasi yang dapat mencabar Lenin dan Bolshevik untuk pemerintahan Rusia.

Atas cadangan Lenin, Bolshevik menjalani proses penjenamaan semula dan menamakan diri mereka sebagai Parti K0munis Soviet (Bolshevik) pada tahun 1918. Tujuh tahun kemudian, ia dinamakan semula sebagai Parti K0munis Semua Kesatuan (Bolshevik).

Setahun sebelum kematiannya, Joseph Stalin menamakan semula parti sebagai Parti K0munis Kesatuan Soviet pada tahun 1952. Nama parti tersebut terus kekal sehinggalah kejatuhan Kesatuan Soviet pada tahun 1991.

RUJUKAN:

Wilde, Robert. (2019). Who Were the Mensheviks and Bolsheviks?. ThoughtCo. https://www.thoughtco.com/who-were-the-mensheviks-and-bolsheviks-1221813


Mengapa Bayi Selalu Lahir Pada Waktu Malam?

Spesies primat termasuk manusia kebiasaanya melahirkan anak pada waktu mereka paling kurang aktif dalam sehari. Waktu malam selalunya menjadi tempoh kelahiran berlaku tetapi ia mengundang persoalan mengapa waktu tersebut menjadi pilihan. Ia berkemungkinan ada kaitan dengan suhu badan menerusi satu kajian yang diterbitkan dalam jurnal Biology Letters.

Menerusi kajian berkenaan, pasukan pengkaji memerhatikan corak kelahiran anak monyet Vervet. 24 ekor monyet Vervet betina dipilih untuk kajian tersebut dengan suhu setiap monyet direkodkan dalam tempoh pemerhatian.

Dapatan mereka mendapati suhu badan monyet Vervet betina menurun semasa proses kelahiran berlaku. Suhu badan monyet-monyet ini kemudiannya kembali normal selepas selesai melahirkan anak mereka. Ini jelas menyokong mengapa anak-anak primat lahir pada tempoh yang kurang aktif dalam sehari dengan persekitaran dan penurunan suhu memainkan peranan utama.

Penurunan suhu dilihat meningkatkan keberkesanan pengawalan haba semasa proses kelahiran anak primat berlaku. Dan ini juga turut dikesan dalam corak kelahiran bayi manusia. Penurunan suhu badan ibu mengandung ini mempunyai kaitan dengan ritma sirkadian dan bukannya kedudukan matahari.

Bagi para ibu mengandung, kelahiran bayi biasanya berlaku pada waktu malam. Tetapi bagi spesies primat nokturnal, waktu terbaik untuk melahirkan anak ialah pada waktu siang yang juga waktu untuk mereka berehat.

Usah terkejut jika anda melihat waktu kelahiran anda berlaku sama ada pada waktu malam atau awal pagi. Ini berdasarkan satu kajian pada 2018 yang mendedahkan 71.5% kelahiran spontan berlaku pada waktu malam hingga awal pagi (12.00 tengah malam hingga 6.00 pagi). Ini turut menjadikan kelahiran pada waktu siang sebagai sesuatu yang bersifat minoriti.

Dengan memahami corak kelahiran spesies primat termasuk manusia, ia diharap dapat membantu manusiawi menambahbaik cara mengurus ibu mengandung dan bayi semasa kelahiran berlaku. Ini termasuk mengenalpasti risiko kesihatan yang berkait dengan proses kelahiran bayi seperti air ketuban pecah awal, kadar degupan jantung bayi yang tidak normal dan pendarahan yang banyak.

RUJUKAN

Funnell, R. (2022, 26 Januari). Why Are Most Babies Born At Night? Monkey Study Points To Body Temperature. IFLScience.


Mengapa Orang Asli Berstatus “Bumiputera” dan Bukannya “Melayu”?

Baru-baru ni saya tertengok satu video tentang orang asli kat TikTok. Saya terbaca komen-komen di video tu, Nampak lah ramai yang persoalkan kenapa orang asli berstatus bumiputera dan bukannya Melayu? Saya sendiri nak tahu kenapa jadi aku buat research dan saya rasa saya dah jumpa jawapan kepada persoalan ni.

Kita lihat semula secara ringkas sejarah kedatangan manusia ke Nusantara. Secara amnya kita tahu gelombang pertama perpindahan manusia ke Semenanjung Malaysia ni ialah Melayu Proto yang harini kita kenali sebagai orang Asli dan 1000 tahun selepas tu muncul gelombang kedua yang digelar Melayu Deutro. Dari sejarah ini kedua-dua gelombang ini digelar Melayu namun pada masa kini, bagaimana boleh terpisah menjadi ‘Melayu’ dan ‘Bumiputera’?

Dalam akta perlembagaan Artikel 160 Perlembagaan Malaysia mentakrifkan pelbagai istilah yang digunakan dalam Perlembagaan Malaysia.

Menurut Perkara 160 (2) Perlembagaan Malaysia, orang Melayu itu mestilah beragama Islam, mengamalkan adat budaya Melayu, bertutur menggunakan bahasa Melayu dan (a) lahir sebelum hari merdeka sama ada di Persekutuan atau Singapura, atau pada hari merdeka telah bermastautin di Persekutuan atau Singapura atau (b) ia adalah keturunan dari seseorang yang tersebut.

Baiklah saya akan highlightkan point yang perlu kita ambil kira dari akta ini. Seseorang itu mendapat status Melayu jika beliau beragama Islam, mengamalkan adat istiadat Melayu dan boleh bertutur dalam Bahasa Melayu. Kita lihat semula kepada identiti Orang Asli, mereka mengamalkan adat istiadat Melayu (Hasil kajian lapangan saya tentang orang asli Jakun, ada rezeki saya akan tulis artikel mengenai orang Asli Jakun), mereka boleh bertutur dalam Bahasa Melayu (mengikut loghat negeri masing-masing) tetapi, kebanyakan orang Asli bukan beragama Islam.

Dapat diulaskan disini bahawa Orang Asli hanya ada 2 ciri dalam point yang saya telah highlight tadi. Perkara ini lah yang memisahkan Melayu Proto dan Melayu Deutro pada era moden ini. Hal ini turut terjadi kepada bumiputera lain seperti Iban dan Kadazan.

Selain daripada status bumiputera kepada Orang Asli, ada juga yang mempertikaikan mengapa orang Jawa, Bugis, Banjar dan lain-lain boleh dapat status Melayu di Malaysia sedangkan mereka merupakan ras yang berbeza. Jawapannya sudah saya ulaskan, kerana mereka beragama Islam, mengamalkan adat istiadat Melayu dan boleh bertutur dalam Bahasa Melayu.

Tambahan pula, sebahagian besar dari mereka telah menetap dan lahir di Tanah Melayu sebelum kemerdekaan lagi. Jika kita telusuri sejarah kesultanan Melayu Melaka mahupun Kesultanan Johor, orang Jawa dan orang Bugis memainkan peranan besar sejak dahulu lagi.

Kesimpulannya, status ‘Melayu’ diberikan berpandukan perlembagaan sedia ada di negara kita dan juga mengambil kira dari sejarah. Penulisan artikel ini bertujuan untuk membuka mata masyarakat dan menjawab kekeliruan. Bukan sekadar hentam tanpa kajian. Mohon maaf dari saya jika terdapat khilaf dalam penulisan ini. Sekian terima kasih.

Artikel ini dinaikkan dengan persetujuan daripada Zahir Halim.

Ada banyak buku-buku menarik yang menanti anda di https://shopee.com.my/thepatriotsasia